qundao/data-zh-poetry huggingface dataset:
自和二首·其二
作者：劉克莊
朝代：宋

貴豪渠已重金带，貧病儂猶舊布衾。
鍾阜解仇無宿憾，荆江感事有新吟。
早知餘耳交難保，晚覺王何罪未深。
白首還鄉應閉戶，斷無保社肯追尋。
自和徐潭二首·其一
作者：劉克莊
朝代：宋

從今快活安斯寢，那復辛勤陟彼岡。
萬里路曾雙不借，四天下只一禪床。
寬如馬驛名方丈，劣似雞栖即客房。
自唱山歌樵牧和，底須論著學班揚。
自和徐潭二首·其二
作者：劉克莊
朝代：宋

遠游昔結四方緣，高卧今貪一壑專。
有客埋腰衝許雪，無人洗耳涴吾泉。
金棺未免荼毗厄，玉匣安知裸葬賢。
多積荆薪寬釀酒，龍鍾禁不得霜天。
自和效顰一首
作者：劉克莊
朝代：宋

未愛京師傳子真，園池冷落戶庭貧。
神仙疑是丹丘子，年紀高於絳縣人。
春去似催花送老，歲荒聊喜麥嘗新。
晚知嵇阮非酣暢，名與盃中物孰親。
自撫至袁連日雨霰風雪一首
作者：劉克莊
朝代：宋

窮臘天地閉，雲氣匝野垂。
何况袁撫間，積潦盈路歧。
寸晷拔寸步，一堠費一時。
忽跌落深淖，有似鳥著𥻿。
寒日已西匿，游子方南馳。
孤店渺煙際，僮馬饑以羸。
霏霏雪沒骭，憯憯風裂肌。
古人貴遺體，不肯臨深危。
兒行風雪中，慈母安得知。
終當投紱去，重補南陔詩。
自昔
作者：劉克莊
朝代：宋

自昔英豪忌苟同，此身易盡學難窮。
習爲聯絕真唐體，講到玄虛有晉風。
螘子盡云參妙喜，乞兒自許識荆公。
安知斯世無顔閔，到死浮沉里巷中。
自用臺字韻一首
作者：劉克莊
朝代：宋

脫了荷衣事將臺，羈留又見嶺梅開。
詩因癸水辰山作，訟自雷州電縣來。
架上書從人借讀，牆邊竹是俸移栽。
小窗睡起無情味，閑聽饑禽啄砌苔。
自箴
作者：劉克莊
朝代：宋

夢亦齊莊非矯戾，病猶溫習見操存。
生柴參後千餘載，恍似同時及聖門。
自警
作者：劉克莊
朝代：宋

司馬賦中聊諷一，伯魚詩外又聞三。
空餘物表陵雲氣，不向師前立雪參。
自警
作者：劉克莊
朝代：宋

筆枯硯燥自傷悲，文體全關氣盛衰。
倚馬縱難揮萬字，騎馿尚足課千詩。
奉盤誰可推盟主，撼樹人方謗老師。
疑有更深於此者，入山十載試精思。
自題長短句後
作者：劉克莊
朝代：宋

春端帖子讓渠儂，別有詩餘繼變風。
壓盡晚唐人以下，託諸小石調之中。
蜀公喜柳歌仁廟，洛叟譏秦媟上穹。
可惜今無同好者，樽前憶殺老花翁。
至人六言
作者：劉克莊
朝代：宋

幽子多棲白雲，至人或混紅塵。
有時鼻涕擇菜，有時丫髻負薪。
至日
作者：劉克莊
朝代：宋

鈞天殘夢忽驚回，金鑰遥知已掣開。
不復五更三點入，剛云七日一陽來。
即今空戀唐宮闕，疇昔曾登魯觀臺。
猶記小窗添線晷，强揩老眼亂書堆。
臺歷
作者：劉克莊
朝代：宋

臺歷傳聞兩建寅，放燈時候始鞭春。
不愁窮臘梅開晚，豫喜年來麥食新。
與北山陳龍圖
作者：劉克莊
朝代：宋

小兒膽大說文章，螢火難爭兩曜光。
侍講先生今寂寂，龍圖老子尚堂堂。
鄰無羊仲并求仲，家有元方與季方。
想見瘦梅疎竹下，深衣如雪鬢鬚蒼。
與客登壺山絕頂
作者：劉克莊
朝代：宋

十里稀逢寸地平，且無木影蔭人行。
鳬飛難學王喬舄，魚貫全如鄧艾兵。
樵子獻花簪帽重，山靈供水入瓢清。
捫蘿莫怪匆匆下，恐賺林僧束炬迎。
與客送仲白葬回登石室
作者：劉克莊
朝代：宋

絕頂荒寒斷客過，偶携之子共捫蘿。
縱觀天外皆鯨浸，下視城中等螘窠。
悼友孤懷方濩落，逢僧逆境暫銷磨。
夜歸剩乞松明火，霜滿前山滑處多。
與林中書李禮部同宿囊山三首·其一
作者：劉克莊
朝代：宋

儒林巨擘竹溪公，來憇棠陰訪老農。
劉子前身漢中壘，李侯今代柳南宮。
約靈澈共游林下，愛涅槃常坐塔中。
莫把兩賢儕一叟，彈冠不與挂冠同。
與林中書李禮部同宿囊山三首·其三
作者：劉克莊
朝代：宋

二妙相從寂寞濱，山靈怪有此嘉賓。
作桑下夢纔三宿，比橘中翁少一人。
剪截錦機輸子巧，分張寶藏拔予貧。
臨歧但祝俱黄髮，莫把華簪換角巾。
與林中書李禮部同宿囊山三首·其二
作者：劉克莊
朝代：宋

三儒夜話俱忘寢，戶外縱橫卧僕夫。
椰腹拈來即書簏，芋頭煨熟當行厨。
謫仙豈是無詩種，處士相傳有句圖。
師服何曾能把筆，短章吟就改還塗。
與葉士巖
作者：劉克莊
朝代：宋

葉子客長安，孤居久離群。
載贄肯妄投，上書輒報聞。
有時携斗酒，孤上酹隠君。
興到喜吟詩，糧絕恥賣文。
所交皆將相，不數瑣細云。
腹有書傳香，厨無燔炙紛。
未逢古伯樂，姑待後子雲。
五子更精斲，要和南風薰。
與零陵周倅子鎔
作者：劉克莊
朝代：宋

滿目山河異，南冠十六期。
胡羝無乳日，遼鶴有歸時。
詗虜幾韲粉，還朝不磷緇。
漢家重名節，郎秩未爲卑。
興化縣
作者：劉克莊
朝代：宋

繞縣百千峯，初疑路不通。
居民猶太古，令尹似春風。
箏遠呼難至，杯寒吸易空。
却從歸路望，飛榭半天中。
舊遊
作者：劉克莊
朝代：宋

扶胥黄木水連空，曾讀韓碑訪祝融。
安得六丁機萬弩，岷江西去海潮東。
舜廟
作者：劉克莊
朝代：宋

粵俗安知帝，遺祠亦至今。
青山人寂寂，朱戶柏森森。
雨打荒碑缺，苔封古洞深。
曾聞張侍講，來此想韶音。
舟中寄景建
作者：劉克莊
朝代：宋

低篷小雨夢殘時，忽憶同尋楚老祠。
夜過豐城占斗氣，想公別後有新詩。
船子和尚遺跡在華亭朱涇之間圭上人即其所誅茅名西亭精舍介竹溪求詩於余寄題三絕·其一
作者：劉克莊
朝代：宋

誠和尚昔挂孤帆，圭上人今架小庵。
老去身無安頓處，挑包便擬作禪參。
船子和尚遺跡在華亭朱涇之間圭上人即其所誅茅名西亭精舍介竹溪求詩於余寄題三絕·其三
作者：劉克莊
朝代：宋

萬頃烟波百尺絲，禪家宗旨有誰知。
自嫌固陋如高叟，却爲僧箋把釣詩。
船子和尚遺跡在華亭朱涇之間圭上人即其所誅茅名西亭精舍介竹溪求詩於余寄題三絕·其二
作者：劉克莊
朝代：宋

自昔吳僧標致清，經禪之外有詩名。
士衡止在東家住，恨不同聽鶴唳聲。
艾人六言二首·其一
作者：劉克莊
朝代：宋

不惟寶劍衝斗，亦自高冠切雲。
令祖豈非艾子，先師莫是茅君。
艾人六言二首·其二
作者：劉克莊
朝代：宋

欹枕三彭暫去，燒船五鬼俱還。
我欲膝行倒屣，君無髮上衝冠。
芙蓉
作者：劉克莊
朝代：宋

紛紛亭錦映池塘，艷冶姿容淡泊粧。
醉去恍疑曾被酒，集來未必可爲裳。
有懷絕色真如面，誰改新名作斷腸。
只合尊前簪老監，石丁之事太微茫。
芙蓉二絕·其一
作者：劉克莊
朝代：宋

湖上秋風起櫂歌，萬株映柳更依荷。
老來不作繁華夢，一樹池邊已覺多。
芙蓉二絕·其二
作者：劉克莊
朝代：宋

池上秋開一兩叢，未妨冷淡伴詩翁。
而今縱有看花意，不愛深紅愛淺紅。
芙蓉六言四首·其一
作者：劉克莊
朝代：宋

東林百草摇落，老圃數株白紅。
楚客空悲歲晏，班姬錯怨秋風。
芙蓉六言四首·其三
作者：劉克莊
朝代：宋

月地不離人世，花城豈必仙家。
且容康節向月，不羨曼卿主花。
芙蓉六言四首·其二
作者：劉克莊
朝代：宋

雪白露初泣曉，酒紅日欲平西。
王姬何彼穠矣，美人清揚婉兮。
芙蓉六言四首·其四
作者：劉克莊
朝代：宋

羞作太真妃帳，寧爲屈大夫裳。
帝賞此花高節，別賜一名拒霜。
芳臭
作者：劉克莊
朝代：宋

流芳斜谷出師表，遺臭樊城受禪碑。
芳臭即今皆判矣，鮑魚難揜祖龍尸。
苦寒行
作者：劉克莊
朝代：宋

十月邊頭風色惡，官軍身上衣裘薄。
押衣敕使來不來，夜長甲冷睡難著。
長安城中多熱官，朱門日高未啟關。
重重幃箔施屏山，中酒不知屏外寒。
范雎魏齊
作者：劉克莊
朝代：宋

士固不可辱，人殊未易知。
元來座上客，不及簀中尸。
荔厄一首
作者：劉克莊
朝代：宋

怒潦浮槎去，狂飆拔木飛。
不饒後村荔，如奪首陽薇。
任土包茅闕，過時碩果稀。
誰言長卿渴，且嚥上池肥。
荔支巖
作者：劉克莊
朝代：宋

異境閟神奇，一罅通深阻。
呀然張蟾吻，光怪腹中貯。
始來尚覿面，稍進但聆語。
迴頭失塵世，束縕行里所。
石房容十客，石柱徑丈許。
眠獒若將吠，墜果疑可咀。
平生聞化城，今見玉樓櫓。
陟高既趫捷，循狹或傴僂。
忽逢路窮處，淺浪隔洲渚。
心知仙聖居，欲到無飛羽。
向非薪燭力，往返何異瞽。
重游儻未卜，聊向詩中覩。
荔支盛熟四絕·其一
作者：劉克莊
朝代：宋

繡行鄉國詫兒童，錦裹宮城擅長雄。
看取後村真富貴，屋山丹繪半天中。
荔支盛熟四絕·其三
作者：劉克莊
朝代：宋

牡丹姚魏荔方陳，歐蔡亡來罕識真。
縱使有文堪續譜，未知楷法屬何人。
荔支盛熟四絕·其二
作者：劉克莊
朝代：宋

曾攀玉李青冥上，亦摘蟠桃縹緲邊。
定是三生有靈骨，謫歸猶作荔支僊。
荔支盛熟四絕·其四
作者：劉克莊
朝代：宋

吳兒一夏甑生塵，染藕炊菱不療貧。
安得風檣馳萬樹，屬饜菜色莧腸人。
荔枝二首·其一
作者：劉克莊
朝代：宋

去年一顆難鑽核，今歲千林盡著花。
老子有方能辟穀，純將絳雪代丹砂。
荔枝二首·其二
作者：劉克莊
朝代：宋

寂寂南州少物華，有園池處只梅茶。
荔枝花發差平等，不問貧家富貴家。
荔枝龍眼二絕·其一
作者：劉克莊
朝代：宋

食觀本草豈非癡，二果甘滋可養脾。
耄智自知無益處，肉身安得有輕時。
荔枝龍眼二絕·其二
作者：劉克莊
朝代：宋

味嘗不暇更論斤，買斷何曾敢算緡。
譜與本經俱過眼，食之不老者何人。
菊
作者：劉克莊
朝代：宋

性遲故故待霜天，珠蕾金苞带露鮮。
曾有餐之充雅操，又云飲者享高年。
騷留楚客芳菲在，史視胡公糞土然。
莫道先生真鼻塞，幽薌常在枕囊邊。
菜地
作者：劉克莊
朝代：宋

依然山澤一臞儒，幸有先疇與敝廬。
聞說醉鄉方弄印，不知堪拜小侯無。
菩薩蠻
作者：劉克莊
朝代：宋

小鬟解事高燒燭。群花圍繞樗蒲局。道是五陵兒。風騷滿肚皮。玉鞭鞭玉馬。戲走章臺下。笑殺灞橋翁。騎驢風雪中。
華嚴寺逢舊蒼頭
作者：劉克莊
朝代：宋

曾向叢林寄幅巾，十年塵涴卧雲身。
侍琴童子長於竹，去禮山僧作主人。
華嚴知客寮
作者：劉克莊
朝代：宋

簷外蒼榕六月秋，小年來此愛深幽。
壞牆螢出如漁火，古壁蜂穿似射侯。
涉世昏昏忘舊話，入山歷歷記前遊。
故人埋玉僧歸塔，獨聽疎鐘起暮愁。
萍鄉
作者：劉克莊
朝代：宋

聞說萍鄉縣，家家有絹機。
荒年絲價貴，未敢議寒衣。
落梅·其一
作者：劉克莊
朝代：宋

一片能教一斷腸，可堪平砌更堆牆。
飄如遷客來過嶺，墜似騷人去赴湘。
亂點莓苔多莫數，偶黏衣袖久猶香。
東風謬掌花權柄，却忌孤高不主張。
落梅·其二
作者：劉克莊
朝代：宋

昨夜尖風幾陣寒，心知尤物久留難。
枝疎似被金刀剪，片細疑經玉杵殘。
痛叱山童持帚去，苛留野客坐苔看。
月中徙倚憑空樹，也勝吳兒賞牡丹。
落花怨十首·其一
作者：劉克莊
朝代：宋

昨日十分春，今朝幾聚塵。
可憐傍輦者，有愧墜樓人。
落花怨十首·其一〇
作者：劉克莊
朝代：宋

謝女吟邊絮，英臺去日衣。
不應零落盡，惟見蝶兒飛。
落花怨十首·其七
作者：劉克莊
朝代：宋

天女殷勤散，風姨僝僽空。
兒童掃落葉，蜂蝶抱枯叢。
落花怨十首·其三
作者：劉克莊
朝代：宋

越公多美妓，衛尉足名姝。
無計留紅拂，傷心墜綠珠。
落花怨十首·其九
作者：劉克莊
朝代：宋

已費栽培力，又爲膏沐容。
花神渾忘却，將謂屬東風。
落花怨十首·其二
作者：劉克莊
朝代：宋

輕薄防歌扇，回旋戀舞衣。
不愁無地葬，猶擬上天飛。
落花怨十首·其五
作者：劉克莊
朝代：宋

春去花開謝，君王豈復知。
不如劉項際，猶有葬虞姬。
落花怨十首·其八
作者：劉克莊
朝代：宋

徐庾空浮艷，何曾有一篇。
我朝惟二宋，絕唱兩三聯。
落花怨十首·其六
作者：劉克莊
朝代：宋

開遍千紅紫，東皇力最多。
朱明笑青卉，無奈百花何。
落花怨十首·其四
作者：劉克莊
朝代：宋

滕叔死千載，猶存蛺蝶圖。
狂風一夕起，盡化作青蕪。
葉桂發助教從李用之祕監于潮陽李持節使廣部葉辭歸福唐小詩話別
作者：劉克莊
朝代：宋

賀監空多惜別情，木綿花得似三荆。
打包便是參禪客，垂橐何須使鬼兄。
小郭今寧無趙子，四門古亦有歐生。
南轅不涉貪泉境，歸去詩腸徹底清。
葵女
作者：劉克莊
朝代：宋

早惠能言者，前生結習餘。
吾聞伏生女，口授古尚書。
葵花二首·其一
作者：劉克莊
朝代：宋

植物雖微性有常，人心翻覆至難量。
李陵衛律陰山死，不似葵花識太陽。
葵花二首·其二
作者：劉克莊
朝代：宋

下了江南奏凱迴，曹公鞅鞅未忘懷。
爭知野老門庭冷，旌節無心忽自來。
葵霍□□□□□□小詩還贄
作者：劉克莊
朝代：宋

州牧有佳客，□□□□□。
愛吟老叉句，猶記照隣文。
□□□□□，□□□□□。
吾無恤孤力，懷舊意空勤。
葺居一首
作者：劉克莊
朝代：宋

兵火間關鬢欲絲，歸來聊卜草堂基。
架留手澤書堪看，爨有躬耕米可炊。
畏濕先開通水竇，貪明稍斫近簷枝。
旋移梅樹臨窗下，準備花時要索詩。
蒙仲以二畫壽予生朝各題一詩·二疎圖
作者：劉克莊
朝代：宋

□漢七葉主，勵精致中興。
非惟霸王雜，亦以刑名繩。
哀哉三能臣，來如蛾赴燈。
賢矣二大夫，逝若魚脫罾。
韓蘚至崛彊，異世猶服膺。
嗟余歸已晚，釣游記昔曾。
雖無都門餞，幸有下澤乘。
獨恨賜金盡，無以懽親朋。
蒙仲以二畫壽予生朝各題一詩·四皓圖
作者：劉克莊
朝代：宋

人彘昔擅寵，奪嫡謀甚工。
留侯莫容喙，何况短後雄。
挽回龍準帝，全頼皓首翁。
昔去避嬴世，今來安劉宗。
呂嫗及新君，略未聞褒崇。
豈非羽翼成，翩然返橘中。
奈何一代史，不載四叟終。
商山有遺廟，郭謂太古風。
蒙仲唱第歸約朝服相見
作者：劉克莊
朝代：宋

向來襆被出關時，恩大身猶草芥微。
僅有兩生携酒送，不如二諫得詩歸。
負楊臨賀滔滔是，客衛將軍落落稀。
老接親朋惟野服，寄聲夷甫莫朝衣。
蒙仲書監通守溫陵以戴尚書肖望李內翰元善嘗歷是官即西偏作室匾以西清風月賓主唱和甚盛次韵二首·其一
作者：劉克莊
朝代：宋

懶即蓬萊訪具茨，平分不費一錢貲。
子綦隠几而聞者，太白停盃以問之。
螃蠏螯肥毋與事，琵琶調下莫題詩。
是知二老回頭笑，不料清源有此奇。
蒙仲書監通守溫陵以戴尚書肖望李內翰元善嘗歷是官即西偏作室匾以西清風月賓主唱和甚盛次韵二首·其二
作者：劉克莊
朝代：宋

自北及南捷徑行，冰廳消得此嘉名。
且參光霽儒家景，誰管歌呼吏舍聲。
碎安道琴時好淡，種文正竹話偏清。
每聞酬倡皆皮陸，耄矣無因共膾鯨。
蒙恩復畀明道祠寄呈趙克勤吏部三首·其一
作者：劉克莊
朝代：宋

曾對青藜漢閣中，天風吹散各西東。
白頭重得爲僚友，同爲君王轄竹宮。
蒙恩復畀明道祠寄呈趙克勤吏部三首·其三
作者：劉克莊
朝代：宋

雲臺玉局舊曾諳，回首茅山亦再監。
惟有亳祠尤久任，白頭三度入冰銜。
蒙恩復畀明道祠寄呈趙克勤吏部三首·其二
作者：劉克莊
朝代：宋

柱史荒壇僅有名，可能香火似承平。
却愁舊制難遥領，直要先生出按行。
蒙恩監南嶽廟
作者：劉克莊
朝代：宋

久問嫖姚乞退閑，今朝準敕放生還。
人欺解罷青油幕，帝遣監臨紫蓋山。
營卒展辭回玉帳，林僧講賀到柴關。
丈夫不辦封侯事，猶要名標處士間。
蒙恩除大蓬一首
作者：劉克莊
朝代：宋

拜昭文相闢翹材，封冠軍侯築將臺。
得以先生新主判，兩爲玉帝管蓬萊。
蒜嶺
作者：劉克莊
朝代：宋

到此思家切，寒衣半淚痕。
燒餘山頂禿，潮至海波渾。
僕怕昏無店，人言近有村。
吾生輸野老，笑語掩柴門。
蒜嶺夜行
作者：劉克莊
朝代：宋

嶺頭無復一人來，漁店收燈戶不開。
松氣滿山涼似雨，海聲中夜近如雷。
擬披醉髮橫簫去，只寄鄉書與劍迴。
他日有人傳肘後，尚堪收拾作詩材。
蒜溪
作者：劉克莊
朝代：宋

日爍千山草樹然，海鄉極目少炊煙。
蒜溪一脈涓涓水，只綠庵西數丈田。
蒲澗寺
作者：劉克莊
朝代：宋

齊人陳跡此流傳，班史蘇詩豈必然。
故老皆言家即寺，癡兒誤入海求僊。
莫將劉項分羹鼎，來涴巢由洗耳泉。
欲採菖蒲無覓處，且隨簫鼓樂新年。
蓋竹廟
作者：劉克莊
朝代：宋

借榻叢祠日已曛，瓣香頻此謁靈君。
儻來夢事休重卜，向去詩材進幾分。
明主不消人諫獵，故山空使客移文。
寄書報與荆妻說，十襲荷衣莫要焚。
蓮社圖
作者：劉克莊
朝代：宋

但見籃輿出，安知酒榼空。
老僧翻折本，收不得陶公。
蓼花
作者：劉克莊
朝代：宋

分紅間白汀洲晚，拜雨揖風江漢秋。
看渠耐得清霜去，却恐蘆花先白頭。
蔡偉叔講通書
作者：劉克莊
朝代：宋

蔣君易學高無助，蔡子重來講杏壇。
絳帳先生移席聽，青衿學士堵牆觀。
舉揚霽月光風易，箋注先天太極難。
穩坐虎皮揮麈尾，豈知春雨客氈寒。
蔡奴
作者：劉克莊
朝代：宋

帝令工寫貌，相諷尹加笞。
且賞折枝杏，休嘲有靨枝。
蔡忠惠家觀墨蹟
作者：劉克莊
朝代：宋

維蔡郡之望，過者必式閭。
嚴嚴端明廳，遺像猶肅如。
頗聞手澤富，儻許窺珍儲。
主人命發笥，棐几同卷舒。
比顔倍秀麗，眡柳加敷腴。
亳杭兩記在，妙與蠟本殊。
洛橋字尤佳，其大徑尺餘。
班班名臣帖，煌煌昭陵書。
坐令承學士，若覩慶曆初。
向來故家物，聚散何忽諸。
祭器抱它適，玉軸棄路隅。
端明夢奠時，譍門惟一孤。
厥裔日以蕃，廟院蜂房居。
寸紙惜如命，不博明月珠。
乃知儒澤遠，浮榮無根株。
勗哉守視者，巾襲防蠹魚。
蔡溪巖
作者：劉克莊
朝代：宋

愛瀑戀苔磯，難招出翠微。
死因巖作墓，生以石爲扉。
已歎逃名是，猶嫌學佛非。
後來無此士，不但鶴書稀。
蔣邁說易
作者：劉克莊
朝代：宋

新圖別義初拈出，四座皆驚昔未聞。
定是胸中通象數，或於夢裏見羲文。
向來夫子編三絕，近世名儒說七分。
自笑腐生尊古注，可能挾冊便從君。
薔薇花
作者：劉克莊
朝代：宋

浥露含風匝樹開，呼童浄掃架邊苔。
湘紅染就高張起，蜀錦機成乍剪來。
公子但貪桃夾道，貴人自愛藥翻階。
寧知野老茅茨下，亦有繁英送一盃。
藥洲四首·其一
作者：劉克莊
朝代：宋

非有干時策，聊爲避地圖。
昔人補勾漏，老子管仙湖。
藥洲四首·其三
作者：劉克莊
朝代：宋

怪怪奇奇石，誰能辨醜妍。
莫教贊皇見，定輦入平泉。
藥洲四首·其二
作者：劉克莊
朝代：宋

役民如犬馬，國破作降俘。
往往湖中石，宣和艮嶽無。
藥洲四首·其四
作者：劉克莊
朝代：宋

觀寺臨湖上，亭臺出柳間。
都忘來五嶺，將謂在孤山。
蘇李泣別圖
作者：劉克莊
朝代：宋

風雲慘悽，草樹枯死。
笳鳴馬嘶，弦驚鶻起。
熟看境色非人間，祁連山下想如此。
手持尊酒別故人，此生再面真無因。
胡兒漢兒俱動色，路傍觀者爲悲辛。
歸來暗灑茂陵淚，子孟少叔方用事。
白頭屬國冷如冰，空使穹廬歎忠義。
茫茫事往頼畫存，每愁歲久縑素昏。
即今畫亦落人手，古意淒涼誰復論。
蘇柑
作者：劉克莊
朝代：宋

橘裏爭棋叟，壺中賣藥公。
蘇柑肥似瓠，盛不得樗翁。
蘭
作者：劉克莊
朝代：宋

深林不語抱幽貞，頼有微風遞遠馨。
開處何妨依蘚砌，折來未肯戀金瓶。
孤高可挹供詩卷，素淡堪移入卧屏。
莫笑門無佳子弟，數枝濯濯映階庭。
虎暴二首·其一
作者：劉克莊
朝代：宋

趫捷超山徑，咆哮噉土牆。
昔無當道卧，今有稅人場。
班特歸欄早，韓盧入竇忙。
四方多伏弩，未可恃雄强。
虎暴二首·其二
作者：劉克莊
朝代：宋

噬至飽而止，出爲饑所驅。
東鄰棧失羖，西舍廐亡駒。
浪說裴旻射，難施抱朴符。
雌雄已堪畏，况挾小於菟。
處士妻十首·其一
作者：劉克莊
朝代：宋

死無衾覆首，貧乃士之常。
婦謚爲康子，何須問太常。
處士妻十首·其一〇
作者：劉克莊
朝代：宋

夫出隨羔鴈，妻憂往不還。
別詩真善謔，帝笑放歸山。
處士妻十首·其七
作者：劉克莊
朝代：宋

遺金不知主，視若盜泉然。
相與棄之野，婦賢夫亦賢。
處士妻十首·其三
作者：劉克莊
朝代：宋

何必如郎伯，區區祿萬鍾。
辟纑并織屨，足了一生中。
處士妻十首·其九
作者：劉克莊
朝代：宋

自從冀缺後，饁婦有誰歟。
翟氏差清苦，肯同夫荷鋤。
處士妻十首·其二
作者：劉克莊
朝代：宋

王遣金駟聘，先生已許王。
徙家變名姓，非獨接輿狂。
處士妻十首·其五
作者：劉克莊
朝代：宋

嫁與張京兆，新眉掃黛濃。
不如伯鸞婦，長伴藁砧舂。
處士妻十首·其八
作者：劉克莊
朝代：宋

當日獻皇后，逃生屋壁間。
何如伴龐老，同入鹿門山。
處士妻十首·其六
作者：劉克莊
朝代：宋

愛子死於汲，常情鮮不悲。
賢哉孝廉婦，哭恐阿姑知。
處士妻十首·其四
作者：劉克莊
朝代：宋

王將托一國，自駕請先生。
門外車迹衆，萊妻投畚行。
蚊二首·其一
作者：劉克莊
朝代：宋

□□□□□，□□□□□。
中傷過吻士，窺伺捷偷兒。
□□□□□，□□□□□。
□□露筋女，千載有荒祠。
□□□□□，□□□□□。
□□□□□，□處半身麻。
□□□□□，□□□□□。
□□□□□，□落忝承家。
□□□□□，□□□□□。
□富烹炰侈，顔臞飲啄饞。
鼠肝雖眇小，蛛腹欲婪酣。
若輩盈穹壤，哀哉餒不堪。
蚊二首·其二
作者：劉克莊
朝代：宋

昔曾蹴龍象，而况爾區區。
敢以一隻口，當吾七尺軀。
□生形猥瑣，撲殺血模糊。
欲換秋衣著，渠猶戀布襦。
蚊蠅五言一首
作者：劉克莊
朝代：宋

蚊集殊難散，蠅驅已復回。
偏能侵枕簟，尤喜敗樽罍。
恰則噬臍去，何曾洗足來。
化工生育爾，豈不甚仁哉。
蚋
作者：劉克莊
朝代：宋

蚓穿槁壤及黄泉，蜂採花房與柳綿。
微蚋么麽殊嗜好，以醯爲蜜甕爲天。
蚍蜉一首
作者：劉克莊
朝代：宋

梅月炎官尚斂威，紛紛此物傍綀衣。
撲燈似怕光芒掩，撼樹都忘力量微。
因愛積陰憎景日，逆知將雨洩天機。
未應蟻子渾無援，時至皆能插羽飛。
蜀捷
作者：劉克莊
朝代：宋

吠南初謂予堪侮，折北俄聞彼不支。
撻覽果殲强弩下，鬼章有入檻車時。
鍾繇捷表前無古，班固銘詩繼者誰。
白髮腐儒心膽薄，一春林下浪攢眉。
蝶
作者：劉克莊
朝代：宋

東皇頒節下天階，那得香魂入夢來。
十道風光都采訪，相逢只欠驛邊梅。
蝶
作者：劉克莊
朝代：宋

莊周言達理，吾以蝶爲優。
無想亦無夢，有身長有愁。
蝶庵一首
作者：劉克莊
朝代：宋

萬里求師脚力頑，可憐無藥駐童顔。
遊梁曾在鄒枚右，反魯安能季孟間。
但見堆金守郿塢，未聞全璧出函關。
堯如天大逃焉往，莫費巢由自買山。
螢蟻
作者：劉克莊
朝代：宋

螢微化因草，蟻聚國於槐。
繆析封侯爵，僭爲思子臺。
九泉謀蟄處，十月有霜來。
穹壤大如許，爾曹小矣哉。
蟬
作者：劉克莊
朝代：宋

□□□鳴夏，高秋響激空。
翼雖映華冕，身自閉雕籠。
蟻
作者：劉克莊
朝代：宋

呼童掃蟻子，勿上法堂階。
渠出賣廳角，云參妙喜來。
蟾蜍硯滴
作者：劉克莊
朝代：宋

鑄出爬沙狀，兒童競撫摩。
背如千歲者，腹柰一輪何。
器較瓶罌小，功於几硯多。
所盛涓滴水，後世頼餘波。
行期一首
作者：劉克莊
朝代：宋

□□同登市駿臺，柳邊花底早朝迴。
仕如枘鑿難投合，身幾麾招老去來。
近師曠傍吾豈敢，居枚叟右衆應猜。
暮年怕與家山別，門外弓旌莫苦催。
衛生
作者：劉克莊
朝代：宋

衛生草草昧周防，小郡無醫自處方。
採下菊宜爲枕睡，碾來芎可入茶嘗。
身因病轉添蕭颯，人到衰難再盛强。
舊喜讀書今亦懶，銅鑪慢炷一銖香。
衛生一首
作者：劉克莊
朝代：宋

沙虱鬼車微物爾，偶然逢彼立災身。
朵頤唇吻中傷汝，射影瘡疣點污人。
讀衛生書思解毒，持降魔咒竟無神。
寄聲禽大休輕出，莫向荒山點水濱。
衡永道中二首·其一
作者：劉克莊
朝代：宋

一舍常分作兩程，雪鞭兩袖少逢晴。
平生不識終南逕，來傍湖南堠子行。
衡永道中二首·其二
作者：劉克莊
朝代：宋

過了衡陽鴈北迴，鄉書迢遞託誰哉。
嶽山石鼓皆辭去，惟有湘江作伴來。
表弟方時父寄荔子名草堂紅若欲與吾家玉堂紅爭名者次韻謝之
作者：劉克莊
朝代：宋

忽有尺書來委巷，斷無半顆奉權門。
且爲錦荔支聯句，不記金蓮燭代言。
頗羨綵毫摛老作，未應丹實減初元。
明年倍熟平分喫，暢殺茲溪與後村。
被旨趣行和計院兄韻·其一
作者：劉克莊
朝代：宋

耄耋即今同隊少，宗盟於我數年加。
陳根尚□□□□，新咏真堪續棣華。
狂老監猶能嗜酒，□□□□□生花。
何時手板抽還了，杖履追隨莫去家。
被旨趣行和計院兄韻·其二
作者：劉克莊
朝代：宋

李邕眉宇誤人看，敢□□□□□翰。
此去□□□□□，向來上雍從和鑾。
□□□□如前夢，烏不相尋待歲寒。
臨□□□開酒禁，人間不似醉鄉寬。
被酒
作者：劉克莊
朝代：宋

酒戶當年頗著聲，可堪病起困飛觥。
醉呼褚令爲傖父，狂喚桓公作老兵。
舊有崢嶸皆鏟去，新無壘塊可澆平。
投床懶取騷經看，只嗅梨花解宿酲。
西山
作者：劉克莊
朝代：宋

絕頂遥知有隠君，餐芝種朮鹿爲羣。
多應午竈茶煙起，山下看來是白雲。
西林寺
作者：劉克莊
朝代：宋

將謂如廬阜，因迂數里行。
問俱無古迹，來等慕虛名。
借榻眠難熟，逢碑眼暫明。
殘僧逃似鼠，難結社中盟。
西江月
作者：劉克莊
朝代：宋

思邈方書去失，休文老病來攻。新年筋力太龍鍾。腰似鐵錨兒重。雅拜怎生搢笏，徐行也要扶筇。田翁邀飲不能從。難伴諸公上雍。
西淙山觀雨
作者：劉克莊
朝代：宋

與客同登萬仞崖，蔽天風雨驀然來。
六丁白晝誅炎魃，百怪蒼淵起蟄雷。
毒蟒噴時林盡黑，怒龍裂處石中開。
吾生不及觀河決，得賦斯遊亦壯哉。
西風二首·其一
作者：劉克莊
朝代：宋

性愛芙蓉淡復穠，倚欄日日待西風。
池邊數本無消息，愁絕東家半樹紅。
西風二首·其二
作者：劉克莊
朝代：宋

老業猶存是苦吟，或投野店憩寒林。
西風何處無詩料，水際山顛亦去尋。
西齋
作者：劉克莊
朝代：宋

西齋殘月上窗扉，猶記挑燈共撚髭。
欲見阿連惟有夢，老人無夢亦無詩。
見新曆有感
作者：劉克莊
朝代：宋

小時玉雪二尊憐，兩字眉間點綴鮮。
尚記嬉遊佩觿日，安知荏苒釣璜年。
渡遼難以偏師從，歸魯猶將舊學傳。
自古鄉先祭于社，不須辛苦上凌煙。
見方雲臺題壁
作者：劉克莊
朝代：宋

寄書迢遞夢參差，每見留題尉所思。
不論驛亭僧寺裏，有山水處有君詩。
覽西齋弟子抄諸家詩一首
作者：劉克莊
朝代：宋

小窗幾載共吟披，重見殘編拊事悲。
早日才高鸚鵡賦，暮年淚盡鶺鴒詩。
神交夢尚通康樂，手澤書堪付阿宜。
若是孔懷因未斷，安知來世不吹箎。
覽鏡
作者：劉克莊
朝代：宋

覽鏡無方染白髭，垂車有疏叩丹墀。
故將軍老班師後，村校書貧散學時。
百歲電光俄變滅，一場春夢莫尋思。
籬邊尚有開殘菊，亂插烏巾策杖嬉。
觀儺二首·其一
作者：劉克莊
朝代：宋

烟燻野狐怪，雨熄畢方譌。
惟有三彭黠，深藏不畏儺。
觀儺二首·其二
作者：劉克莊
朝代：宋

祓除嘯梁祟，驚走散花魔。
切莫敺窮鬼，相從歲月多。
觀元祐黨籍碑
作者：劉克莊
朝代：宋

嶺外瘴魂多不返，冢中枯骨亦加刑。
稍寬末後因奎宿，暫仆中間得彗星。
蚤日大程知反覆，莫年小范要調停。
書生幾點殘碑淚，一弔諸賢地下靈。
觀射
作者：劉克莊
朝代：宋

浪箭束如林，傍觀笑不禁。
蠻平無事久，卒惰可憂深。
各自分牛䏑，何曾貫虱心。
种侯青澗法，能費幾黄金。
觀溪西子弟降僊
作者：劉克莊
朝代：宋

似有物憑箕，傍觀競卜疑。
曾從師授易，肯問鬼求詩。
巖穴雖高枕，乾坤尚弈碁。
老儒心下事，未必紫姑知。
觀社行
作者：劉克莊
朝代：宋

吾家世南折簡呼，有日曷不見子都。
牽衣况復幼吾幼，閉戶大似愚公愚。
鮮粧袨服出空巷，鈿車綉轂來塞塗。
展烏絲欄擁小玉，設錦步障盛綠珠。
爾時病叟亦隨喜，携添丁郎便了奴。
非惟兒童競嗤笑，更被傀儡傍揶揄。
平生不識琥珀枕，况敢擊碎珊瑚株。
□言香火埒蔣霍，漸覺風俗侔徽衢。
一國若狂孰醉醒，宋玉奚必譏登徒。
殺牛欲賽西鄰祭，苦狗翻哂東門儒。
恍然墮在化人境，又似跳入仙翁壺。
麟臺學士固窮者，歲晚與婦爭褌襦。
獨餘太乙舊藜杖，夜窗炯炯供清矑。
平明踐淖行百里，輕快勿假靈壽扶。
安石出山不免耳，德公入州破戒無。
矧君口素銜清議，紛紛諂子愁斧誅。
如齊而觀竊未喻，或曰有心擊磬乎。
君如精金豈易鑠，十年風雪慣饕虐。
粵人自昔尚巫鬼，魯俗何曾廢儺較。
渠能七步追險韻，聊復一吸空罰爵。
北風清塵宿泥乾，西日漏光陰雲駮。
邊頭刁斗幸小休，棚上鼓笛姑同樂。
苦吟久無王官采，盡言深恐朋友數。
君豪盛氣欲迴瀾，吾衰袖手觀返壑。
荔蕉堪薦神送迎，葵棗勿妨農烹剝。
剛腸憤發論尤健，枵腹冥搜詩轉惡。
先持一事試靈君，敢問何年相王朴。
觀調發四首·其一
作者：劉克莊
朝代：宋

路傍紛紛送者誰，相顧淚下如綆縻。
妻牽郎衣留不得，兒抱爺頸尤可悲。
寄聲征夫且止淚，矯情勿爲識者窺。
國貧端坐養士耳，汝曹衣廩民血髓。
邊頭戰士寒墮指，霜風獵獵陣雲起，湓城善地亦靠裏。
觀調發四首·其三
作者：劉克莊
朝代：宋

大胡自來未易當，謂鞭可投沙可囊。
廟謨先事自爲備，天塹雖險難撤防。
健兒白叟鄉之望，願聞一語以自壯。
老儒無以激發君，歷歷爲君說名將。
武襄貴不除黥文，韓岳亦隸河北軍。
當時繿縷何足云，異日掛劍圖元勳。
觀調發四首·其二
作者：劉克莊
朝代：宋

南州健兒生佛國，平時寬博如逢掖。
一朝烟塵起荆益，半夜虎符來抽摘。
逗撓法嚴羽檄迫，倉皇受甲面藍色。
病夫少也曾從戎，今成新豐折臂翁。
兒郎行矣早策功，安知行間無呂蒙。
虜來定作太尉公，虜去暴露賞亦濃。
觀調發四首·其四
作者：劉克莊
朝代：宋

胡馬止能戰平地，安知東南有長技。
大江無時起風濤，下瀨樓船如屋高。
丕堅二子曾奪魄，曰彼有人此勍敵。
當時百萬鳥獸奔，况爾小醜真游魂。
婦語藁砧閈語罷，鼓行勿信傍人嚇。
明年漢淮春水生，凱旋笳吹來相迎。
訓蒙二首·其一
作者：劉克莊
朝代：宋

漢魏以前猶古雅，宋齊而下稍淫哇。
剪裁貧女機中素，撲賣都人擔上花。
括帖不離初學記，管蠡烏覩大方家。
世間跛鼈難鞭策，安得龍媒出渥洼。
訓蒙二首·其二
作者：劉克莊
朝代：宋

少喜浮名謬激昂，晚溫故讀稍精詳。
易全何患乾坤毀，騷在堪爭日月光。
漆簡字更經學誤，玉臺體出選詩亡。
殘年欲尚鞭吾後，誰道先生已耄荒。
記事
作者：劉克莊
朝代：宋

輦路香風吹軟塵，擁途士女看朱輪。
朝爲赫赫大京兆，暮作栖栖逆旅人。
姬院肉屏俄頃散，帝城眉樣一番新。
惟應喚醒茅簷叟，長駕柴車戴幅巾。
記夢
作者：劉克莊
朝代：宋

昔夢趨旃厦，巍冠預講論。
孤忠鄙張禹，薄命類虞翻。
稍覺芻言戇，徐瞻玉色溫。
放臣絕朝謁，無路可酬恩。
記夢
作者：劉克莊
朝代：宋

父兄誨我髧髦初，老不成名鬢髮疎。
紙帳鐵檠風雪夜，夢中猶誦小時書。
記將李事
作者：劉克莊
朝代：宋

藐予小子衰殘迫，惜我先人老壽稀。
厚幣能牽四皓出，畫圖幸送二疎歸。
子玄亙古芬芳史，伯始終身糞上譏。
頴叔資深俱已矣，豈無來者判聃非。
記小圃花果二十首·其一
作者：劉克莊
朝代：宋

借問緣何事，年年带笑容。
春風無可笑，止有笑衰翁。
記小圃花果二十首·其一〇
作者：劉克莊
朝代：宋

陶子沉酣汝，劉郎佩服之。
元來天地內，乃有兩東籬。
記小圃花果二十首·其一一
作者：劉克莊
朝代：宋

古有如瓶李，得之海上仙。
如何阿戎輩，鑽核怕人傳。
記小圃花果二十首·其一七
作者：劉克莊
朝代：宋

春令園中本，移來村墅中。
大官今却獻，黄帕不來封。
記小圃花果二十首·其一三
作者：劉克莊
朝代：宋

曼卿仙不死，隠隠素騾嘶。
走入芙蓉裏，花心路忽迷。
記小圃花果二十首·其一九
作者：劉克莊
朝代：宋

老景歡悰少，看花偶出嬉。
相隨惟一肩，錦傘欲何施。
記小圃花果二十首·其一二
作者：劉克莊
朝代：宋

纍纍生滿樹，知我老而饕。
絕勝齊三士，輕生爲二桃。
記小圃花果二十首·其一五
作者：劉克莊
朝代：宋

叢生山上下，影在月中央。
受性老彌辣，開花晚更香。
記小圃花果二十首·其一八
作者：劉克莊
朝代：宋

清旦書窗外，深叢茁一枝。
人尋花不見，蝶有鼻先知。
記小圃花果二十首·其一六
作者：劉克莊
朝代：宋

憶昔矜容色，如今懶抹塗。
誰能面皮皺，施粉又施朱。
記小圃花果二十首·其一四
作者：劉克莊
朝代：宋

雨惱顰西子，晴扶睡貴妃。
老夫方入定，爲爾一撩詩。
記小圃花果二十首·其七
作者：劉克莊
朝代：宋

但見空林摘，誰知園戶饞。
詔書免包貢，野老可分甘。
記小圃花果二十首·其三
作者：劉克莊
朝代：宋

果核無殊性，惟榴有北南。
紅榴滿天下，不似玉榴甘。
記小圃花果二十首·其九
作者：劉克莊
朝代：宋

清泉澆後活，夜雨剪來新。
有客陳三韭，無錢致八珍。
記小圃花果二十首·其二
作者：劉克莊
朝代：宋

勤披萊子服，種汝奉高堂。
汝自忘憂爾，吾憂未易忘。
記小圃花果二十首·其二〇
作者：劉克莊
朝代：宋

開落元無準，穠華浪得名。
今朝俄綠暗，昨日尚朱榮。
記小圃花果二十首·其五
作者：劉克莊
朝代：宋

苦愛堂厨美，貛郎喜覆羹。
飽食林下笋，輸與邵先生。
記小圃花果二十首·其八
作者：劉克莊
朝代：宋

生長古牆陰，園荒草樹深。
可曾霑雨露，不改向陽心。
記小圃花果二十首·其六
作者：劉克莊
朝代：宋

的皪開雕檻，氤氳入綺櫳。
何須傍班馬，卧起二花中。
記小圃花果二十首·其四
作者：劉克莊
朝代：宋

昔移紅白種，同種謝池中。
一朵不留白，兩池皆變紅。
記方尊師事一首
作者：劉克莊
朝代：宋

坱圠司元化，回環列衆真。
有稱金闕令，無記玉樓人。
記漢事二首·其一
作者：劉克莊
朝代：宋

溺天子殿衙，嘔丞相車茵。
古有禮揖客，今無劾弄臣。
記漢事二首·其二
作者：劉克莊
朝代：宋

秦尊君卑臣，漢敬賢如賓。
解衣南鄭將，前席洛陽人。
記漢事六言二首·其一
作者：劉克莊
朝代：宋

紛然擊柱諸將，付之起蕝叔孫。
向來常駡儒腐，今日方知帝尊。
記漢事六言二首·其二
作者：劉克莊
朝代：宋

始欲報五世相，末不願萬戶留。
少從黄石公授，晚與赤松子游。
記漢唐事六言二首·其一
作者：劉克莊
朝代：宋

黄鵠之歌高古，大風之作激昂。
橫汾酒酣樂作，其如感慨悲傷。
記漢唐事六言二首·其二
作者：劉克莊
朝代：宋

輦路感春草句，殿閣賦薰風人。
聯句未聞筆諫，凭高空憶侍臣。
記牡丹事二首·其一
作者：劉克莊
朝代：宋

暴骸獨柳冤誰雪，藁葬青山過者悲。
甘露殿中空誦賦，沉香亭畔更無詩。
記牡丹事二首·其二
作者：劉克莊
朝代：宋

西洛名園墮劫灰，揚州風物更堪哀。
縱携買笑千金去，難喚能行一朵來。
記箕山商野事一首
作者：劉克莊
朝代：宋

放勛禪飲牛父，軒皇問牧馬童。
曰夫子致南面，稱天師拜下風。
記辛酉端午舊事二首·其一
作者：劉克莊
朝代：宋

老子從來寵利輕，於棋待詔昧平生。
內中稱賞秦郎帖，御筆批依不必更。
記辛酉端午舊事二首·其二
作者：劉克莊
朝代：宋

最怕摛詞與草麻，明朝傳布競攻瑕。
而今失韵乖平仄，撻市哄堂一任他。
記醫語
作者：劉克莊
朝代：宋

身如桐半死，天尚罰枯株。
昔作紅顔子，今爲碧眼胡。
迷蒙銀海眩，欹側玉山扶。
惜尚名書畫，緘縢可謂愚。
記雜畫·□□□
作者：劉克莊
朝代：宋

□□□□□，□□□□□。
不必詢名姓，知渠是謫仙。
記雜畫·□□□
作者：劉克莊
朝代：宋

□□□□□，□□□□□。
歷歷丹青意，如譏睡海棠。
記雜畫·□□□
作者：劉克莊
朝代：宋

□□□□□，□□□□池。
却恐魚之樂，莊生未必知。
記雜畫·□□□
作者：劉克莊
朝代：宋

君耳污□□，□□□□灣。
首陽落第二，前已有箕山。
記雜畫·□□□
作者：劉克莊
朝代：宋

舜提歸□□，□□□□梁。
束手無爭執，應慚此璽郎。
記雜畫·嘗醋圖
作者：劉克莊
朝代：宋

釀者不沾唇，旁觀吸者顰。
翁真堪宰相，嫗亦可夫人。
記雜畫·癭
作者：劉克莊
朝代：宋

咬韲饑餓□，□□□□□。
乍可訓童子，誰能說老兵。
記雜畫·賣卜圖
作者：劉克莊
朝代：宋

牽羔仍抱子，翁媼各鶉懸。
破扇題周易，全家頼卦錢。
記雜畫·賣炭圖
作者：劉克莊
朝代：宋

衣襟成墨色，面目带煤塵。
盡愛爐中獸，誰憐窯下人。
記雜畫·醉鍾馗
作者：劉克莊
朝代：宋

墜幘長鬚醜，遺靴一足濡。
不須訶小鬼，爛醉要渠扶。
記顔
作者：劉克莊
朝代：宋

喚做農夫却逢掖，道是禪和又幅巾。
灞陵雪中聳肩客，天津橋上皺眉人。
記顔二首·其一
作者：劉克莊
朝代：宋

不凍肩山聳，方暄鬢雪濃。
或云壽者相，敢道德人容。
補助無靈藥，扶持頼瘦筇。
傍觀莫相笑，年事合龍鍾。
記顔二首·其二
作者：劉克莊
朝代：宋

恰纔猶兩髧，倏忽已雙皤。
昔似衛洗馬，今成郭橐駝。
窩中老康節，龕裏活彌陀。
縱使加冠劍，其如醜怪何。
記顔六言三首·其一
作者：劉克莊
朝代：宋

謗之則喪家狗，譽之則人中龍。
華髮去周柱下，深衣立魯門東。
記顔六言三首·其三
作者：劉克莊
朝代：宋

無空函達元子，有報書絕山公。
非牛溪負苓者，即鹿門采藥翁。
記顔六言三首·其二
作者：劉克莊
朝代：宋

坐客驚問誰子，小孫道是吾翁。
文章呼延太尉，鬚眉張鎬相公。
訪李公晦山居
作者：劉克莊
朝代：宋

烏洲在橋北，我僕云路迂。
語僕爾何知，彼有高士廬。
問樵得處所，林樾尤扶疎。
脩竹僅萬箇，古梅非一株。
小畦植蔬果，復有沼可漁。
下馬式籬藩，攝袂循庭除。
不聞雞犬聲，茶烟起庖厨。
伊人道義富，豈比山澤臞。
蕭然蓬蒿中，尚友泗與洙。
古來連雲第，翕赫衆競趨。
漸臺暨郿塢，變滅纔須臾。
聖門不朽事，廼屬陋巷儒。
願君長保此，是亦顔之徒。
訪李鋼草堂不遇
作者：劉克莊
朝代：宋

細路縈紆入野田，遥瞻竹樹已欣然。
青苔地滑跌盧老，蒼耳林深迷謫仙。
不羨玉堂在天上，徑須茅屋占雲邊。
極知謝客非爲亢，貪看林花聽澗泉。
訪辟支巖絕頂二僧值雨
作者：劉克莊
朝代：宋

聞有比丘隠絕巔，多年無跡下山前。
僧稱功行幾如佛，樵說神通復近僊。
食少僅炊盈握米，身寒不挂半銖綿。
重巖風雨妨遊陟，回眺蒼烟一惘然。
訾家洲二首·其一
作者：劉克莊
朝代：宋

來訪唐時事，荒洲暮靄青。
遍生新草棘，難認舊池亭。
毀記欺無主，存祠怕有靈。
今人輕古迹，此地少曾經。
訾家洲二首·其二
作者：劉克莊
朝代：宋

裴柳英靈渺莽中，鶴歸應不記遼東。
遺基只有蛬鳴雨，往事全如鳥印空。
谿水無情流㶁㶁，海山依舊碧叢叢。
斷碑莫怪千迴讀，今代何人筆力同。
詠史二首·其一
作者：劉克莊
朝代：宋

虜入中原力不支，洛陽名勝浪相推。
可憐揮麈人如璧，半夜排牆尚未知。
詠史二首·其二
作者：劉克莊
朝代：宋

保惜金甌未必非，臺城至竟亦灰飛。
隠侯老任梁朝事，却爲閑情減带圍。
詠史五言二首·其一
作者：劉克莊
朝代：宋

西都生昴宿，東井聚奎星。
僅可尊秦陛，安能肅漢廷。
收圖懲滅籍，起蕝欠嵇經。
何况杯羹語，書之涴汗青。
詠史五言二首·其二
作者：劉克莊
朝代：宋

雖化家爲國，其如夏變夷。
可汗僭天子，蕭后作閼氏。
玉檢無升頂，珠襦有裸尸。
未應長樂老，飲酒又吟詩。
詠瀟湘八景各一首·山市晴嵐
作者：劉克莊
朝代：宋

曉霧輕綃捲，嵐光抹黛新。
蕭條數家聚，三兩趁墟人。
詠瀟湘八景各一首·平沙鴈落
作者：劉克莊
朝代：宋

背冷來趨暖，雖微善自謀。
如何纔得意，飛去不回頭。
詠瀟湘八景各一首·江天暮雪
作者：劉克莊
朝代：宋

縴路泥尤滑，柴門掃不開。
子猷返棹後，不見有船來。
詠瀟湘八景各一首·洞庭秋月
作者：劉克莊
朝代：宋

寄聲謝軒帝，不必奏鈞天。
一碧九萬里，橫吹鐵笛眠。
詠瀟湘八景各一首·漁村夕照
作者：劉克莊
朝代：宋

估客繫征纜，漁家收釣筒。
何妨千嶂黑，猶作半江紅。
詠瀟湘八景各一首·瀟湘夜雨
作者：劉克莊
朝代：宋

楚澤秋聲早，湘山暮色遥。
偏來短篷上，終夜滴蕭蕭。
詠瀟湘八景各一首·煙寺晚鐘
作者：劉克莊
朝代：宋

問寺莫知處，躋攀又溯洄。
惟鐘藏不密，日暮過溪來。
詠瀟湘八景各一首·遠浦歸帆
作者：劉克莊
朝代：宋

極目無邊際，惟天與水連。
煙中帆幾點，若箇是君船。
詠鄰人蘭花
作者：劉克莊
朝代：宋

兩盆去歲共移來，一置雕闌一委苔。
我拙事持令葉瘦，君能調護遣花開。
隸人挑蠹巡千匝，稚子澆泉走幾迴。
亦欲效顰耘小圃，地荒終恐費栽培。
試筆二首·其一
作者：劉克莊
朝代：宋

商山昔有卑辭召，傅野今無審象求。
世態衆狙更喜怒，市聲百鳥各喧啾。
力耕且趁農東作，懶出難陪知北遊。
九萬里天渾是月，夜深無伴獨登樓。
試筆二首·其二
作者：劉克莊
朝代：宋

老子歸來作麽生，掃空諸有覺身輕。
觸蠻大戰兩蝸角，甫白相酬二鳥鳴。
煨芋僧高曾約話，負苓者黠不傳名。
世間無過村田樂，莫怪龐公懶入城。
試筆六言二首·其一
作者：劉克莊
朝代：宋

病鶴尚能孤唳，凍螢相守殘編。
世間有豁達老，天上無愚戇仙。
試筆六言二首·其二
作者：劉克莊
朝代：宋

薰玉蕤香解穢，挽銀河水滌塵。
雖非補造化筆，不似食烟火人。
詩境樓觀月
作者：劉克莊
朝代：宋

人世應無第二樓，暮雲飛不到簾鈎。
未開寶鑑青冥裏，先湧冰輪碧海頭。
白似雪濤翻赤壁，壯如夜日出羅浮。
酒醒何處吹橫玉，徑欲乘風萬里遊。
詰旦思之世豈有不押之韵輒和北山十首·其一
作者：劉克莊
朝代：宋

細比蠅鬚類，凶加豹脚名。
飛颺新得勢，么喝遠聞聲。
抱怨芳筋露，驚眠玉頰頳。
天公許姑息，長養更生成。
詰旦思之世豈有不押之韵輒和北山十首·其一〇
作者：劉克莊
朝代：宋

未必靈於己，徒令厭我龜。
元君虛見夢，太卜不能知。
偶活因塗尾，寧饑勿朵頤。
會携渠與鶴，海上訪安期。
詰旦思之世豈有不押之韵輒和北山十首·其七
作者：劉克莊
朝代：宋

出穴營新邑，分房定嗣君。
共爲緜蕝禮，各效採花勤。
暮返宜修夕，晨趨每辨昕。
逢人施毒蠆，寧比細腰云。
詰旦思之世豈有不押之韵輒和北山十首·其三
作者：劉克莊
朝代：宋

絕喜有肉漢，何嫌逐臭夫。
形慳一粒粟，口徧四方餬。
魯叟袗絺綌，荆卿袖匕圖。
朝來詢酒甕，莫已變酸無。
詰旦思之世豈有不押之韵輒和北山十首·其九
作者：劉克莊
朝代：宋

所謂善鳴者，泠然入耳清。
爲誰絃雅奏，舉世賞繁聲。
露可充渠腹，泉堪濯我纓。
直令抱枝槁，終不肯蠅營。
詰旦思之世豈有不押之韵輒和北山十首·其二
作者：劉克莊
朝代：宋

了不分芳臭，營營浪自喧。
士爲女聽惑，溷比帝居尊。
魚餒庖難膾，瓜香圃欠樊。
冰霜不恕汝，卦義取諸坤。
詰旦思之世豈有不押之韵輒和北山十首·其五
作者：劉克莊
朝代：宋

嘈雜乘陰雨，跳梁占廢池。
張唇誰不厭，磔腹帝寧私。
足踏銀床險，身蒙錦襖癡。
世方多吻士，吾有感於斯。
詰旦思之世豈有不押之韵輒和北山十首·其八
作者：劉克莊
朝代：宋

忽忽聚還散，熒熒暗復明。
去嫌滅燭穢，來照讀書清。
不必煩羅扇，何妨屏鐵檠。
蚌珠大如月，不及爾身輕。
詰旦思之世豈有不押之韵輒和北山十首·其六
作者：劉克莊
朝代：宋

姑婦晨粧廢，其他務未遑。
愁逢桑葉貴，貧共織燈光。
戰士支衣衆，宮嬪剪綵忙。
可憐功最大，不待華清湯。
詰旦思之世豈有不押之韵輒和北山十首·其四
作者：劉克莊
朝代：宋

閩人尤惜荔，魯史首書災。
穢德非常臭，鮮裝若自媒。
今年暫枵腹，來世勿投胎。
安得清風掃，何憂絳實隤。
詰貓
作者：劉克莊
朝代：宋

古人養客乏車魚，今汝何功客不如。
飯有溪鱗眠有毯，忍教鼠齧案頭書。
諸人頗有和余百梅詩者各賦一首·其一
作者：劉克莊
朝代：宋

詩至中山不可加，直將幽澹掃穠華。
寧依處士墳前竹，不愛都人擔上花。
老子騷魂常住世，郎君吟筆又名家。
遥知丈室無天女，紙帳香篝瘦影斜。
諸人頗有和余百梅詩者各賦一首·其七
作者：劉克莊
朝代：宋

貧兒籬下看花窠，曾見千株玉雪麽。
畫得詩禪三昧少，詩如無住一聯多。
過時結實心猶苦，從古調羹味在和。
我坐聳肩窮到老，君肩欲聳又如何。
諸人頗有和余百梅詩者各賦一首·其三
作者：劉克莊
朝代：宋

詩境千梅匝草堂，參軍今又課梅忙。
懸知句子追羣謝，每見鄉人說季方。
處士骨寒誰得髓，老夫鼻塞尚聞香。
請君摘出驚人語，玉篴橫吹入樂章。
諸人頗有和余百梅詩者各賦一首·其九
作者：劉克莊
朝代：宋

每抱懷中玉雪如，吳霜不覺點虬鬚。
生三槐裔皆當貴，爲六梅孫莫太臞。
抹黛村眉慙醜怪，約黄宮額費粧塗。
南園樹老花零落，還許鄒枚訪舊無。
諸人頗有和余百梅詩者各賦一首·其二
作者：劉克莊
朝代：宋

字字追還水部公，篇篇壓倒後村翁。
可憐和靖拘香影，更笑花光著色空。
自許鐵心堅晚節，渠能粉面向春風。
菁華落盡惟枯枿，頼有何郎嗜好同。
諸人頗有和余百梅詩者各賦一首·其五
作者：劉克莊
朝代：宋

盤屈高才入短章，卷中字字挾冰霜。
直探寶藏珠盈掬，倒瀉金莖露浣腸。
鐵笛一枝橫夜月，水沉三舍避天香。
妙年早去吟薇藥，莫共儂爭寂寞鄉。
諸人頗有和余百梅詩者各賦一首·其八
作者：劉克莊
朝代：宋

出香影外別商量，盡擷菁英發秘藏。
難把微酸諧衆口，只消一白賽宮粧。
却疑彼相調金鼎，未召斯人試玉堂。
便好去供春帖子，君才何止倍秦郎。
諸人頗有和余百梅詩者各賦一首·其六
作者：劉克莊
朝代：宋

方扃北戶逃生客，忽折南枝寄病翁。
雪裏騎馿非俗格，茶邊放鶴有家風。
寫真影過於形好，鑿竅香來與鼻通。
不敢袖歸防電取，殷勤返璧錦囊中。
諸人頗有和余百梅詩者各賦一首·其四
作者：劉克莊
朝代：宋

百首初成六十餘，朝塗暮改費居諸。
誰將綵筆傳於子，人怪青春小似余。
一笑拈花差易耳，三年刻楮欲何如。
梅兄樗叟俱枯槁，總把風光義讓渠。
諸侯客
作者：劉克莊
朝代：宋

犬吠雞鳴者，皆爲席上珍。
如何彈鋏客，亦有竊弓人。
諸公和差鬚二詩不已又得二首·其一
作者：劉克莊
朝代：宋

壯志蹉跎隠事差，瓣香稽首向南華。
歲收別業無千絹，晨起齋厨止一麻。
麥飯何妨薦寒食，榆錢元不濟貧家。
金瓶爛熳簪姚魏，誰問幽蘭澗底花。
諸公和差鬚二詩不已又得二首·其二
作者：劉克莊
朝代：宋

乏蕭生表褚公鬚，那更癡年已倍瑜。
愛北征詩窮愈壯，鄙東封稿死猶諛。
譽臣亦有毀臣者，知我寧無罪我乎。
惜取寶珍常自照，底須揭日耀群愚。
諸公載酒賀余休致水村農卿有詩次韻·其一
作者：劉克莊
朝代：宋

聖世鳥巢可俯窺，乞身豈必避危機。
牛車徑駕史儋出，麟筆曾嘉季友歸。
迂叟相邀入真率，乖崖安肯慕輕肥。
山林深密雲天遠，存闕心寧不可磯。
諸公載酒賀余休致水村農卿有詩次韻·其一〇
作者：劉克莊
朝代：宋

高屋從來有鬼窺，鐵門關枉費心機。
逃堯欲去未忍去，捨魯不歸何處歸。
款段馬知如狗大，堂厨羊不似蠔肥。
賜金未可都揮散，要買荒山鶴斷磯。
諸公載酒賀余休致水村農卿有詩次韻·其七
作者：劉克莊
朝代：宋

戶外荒園久不窺，桔槔已息漢陰機。
與雞窠老略相似，微鹿門翁誰與歸。
訓儉家纔支伏臘，力農田不問磽肥。
由來位重多憂責，未必沙隄勝石磯。
諸公載酒賀余休致水村農卿有詩次韻·其三
作者：劉克莊
朝代：宋

別無穴隙可鑽窺，常恐冥行踐駭機。
恰則賜環煩內引，俄然隻履已西歸。
都忘紫禁煙花繞，絕喜青山筍蕨肥。
應被水村翁冷笑，爭墩未了又爭磯。
諸公載酒賀余休致水村農卿有詩次韻·其九
作者：劉克莊
朝代：宋

陸海潘江莫測窺，手揮巧斲執神機。
昔如魯野麟初獲，今似遼天鶴獨歸。
外物何殊竿木戲，內丹不待藥苗肥。
只愁戶外蒲輪至，去坐狨韉勿坐磯。
諸公載酒賀余休致水村農卿有詩次韻·其二
作者：劉克莊
朝代：宋

目眚陳編懶更窺，博通似恐洩天機。
大愚苦要騎麟下，小黠猶能化鶴歸。
覓句瘦肩兩山聳，絕糧乾嚥上池肥。
平生慕用徐先輩，異世溪邊共一磯。
諸公載酒賀余休致水村農卿有詩次韻·其五
作者：劉克莊
朝代：宋

聃書深遠絕難窺，止足書中向上機。
但看杖扶博山入，不知扇賜曲江歸。
年饑方慮溝中瘠，旰食欲令天下肥。
念此令人生內熱，溪邊頼有滌煩磯。
諸公載酒賀余休致水村農卿有詩次韻·其八
作者：劉克莊
朝代：宋

指法金針不許窺，笑他貧女織寒機。
謫仙曲奏調羹賜，之問詩成奪錦歸。
論定會盼銀信召，眷濃漫妬玉環肥。
溪邊鷗鷺偷相語，只怕先生又下磯。
諸公載酒賀余休致水村農卿有詩次韻·其六
作者：劉克莊
朝代：宋

時事渾如坐井窺，逢人不敢問邊機。
連營未寄寒衣去，故里何心晝錦歸。
笑矍鑠翁鳶跕墮，愛玄真子鱖魚肥。
綠陰多處宜垂釣，莫管楸花落滿磯。
諸公載酒賀余休致水村農卿有詩次韻·其四
作者：劉克莊
朝代：宋

覺海難將淺見窺，打包徑去契禪機。
何曾蝴蝶暫成夢，除却杜鵑誰勸歸。
江上風濤猶洶涌，盤中泉土頗甘肥。
自當叱犢勤耕野，不必然犀往照磯。
諸家牡丹已謝小圃忽開兩朵皆大如斗戲題二絕·其一
作者：劉克莊
朝代：宋

地荒豈有雕欄護，日烈元無繡幕遮。
九十種俱開謝了，末稍開到後村花。
諸家牡丹已謝小圃忽開兩朵皆大如斗戲題二絕·其二
作者：劉克莊
朝代：宋

踏青人被色香迷，擊壤翁看蓓蕾知。
漏籍譜中無可恨，花開殿後未爲遲。
謁南嶽
作者：劉克莊
朝代：宋

中原昔分裂，五嶽僅存一。
嗟余生東南，有眼乃未覿。
清晨犯寒慄，馬上青歷歷。
怪雲何處來，對面失崷崒。
午投勝業寺，僧訝余不懌。
茗餘因獻嘲，君定非韓匹。
彼來既軒露，君至若封鐍。
余謂僧無躁，茲可以理詰。
止僧坐悅亭，霾翳忽冰釋。
石廩先呈身，岣嶁俄見脊。
須臾天柱開，最後祝融出。
高峰七十二，固已得彷彿。
鄴侯何嘗死，懶殘元非寂。
恍疑在山中，明當往尋覓。
咄哉三尺雪，孤此一雙屐。
駕言款靈瑣，樓堞晃丹赤。
柏深不見人，畫妙如新筆。
珠瓏千娉婷，彈棋拊瑶瑟。
茫茫鬼神事，荒幻難究悉。
吾師太史公，江淮徧浪迹。
茲焉又浮湘，汗漫恣遊陟。
雖然乏毫端，亦頗增目力。
規模五字體，蟠屈萬丈碧。
詩成投褚中，何必題廟壁。
謁墓五首·其一
作者：劉克莊
朝代：宋

甘霖長瀨四五尺，宿霧緘山三兩重。
慙愧□□□□策，年年來爲母澆松。
謁墓五首·其三
作者：劉克莊
朝代：宋

先君遺令有餘哀，自掃蒼苔酹一杯。
八十孤孫頭盡白，未知更得幾迴來。
謁墓五首·其二
作者：劉克莊
朝代：宋

尼父常言諱徵在，釋迦說法向摩耶。
僧伽端的□□姓，絡秀何須有外家。
謁墓五首·其五
作者：劉克莊
朝代：宋

鬢毛雪盡難重綠，燒地春來又再青。
但出郭門行十里，新丘大半是余銘。
謁墓五首·其四
作者：劉克莊
朝代：宋

庵裏僧應行脚去，龕中佛也爲眉嚬。
炎炎昔有□□者，寂寂今無上冢人。
謝墳
作者：劉克莊
朝代：宋

一月山行未有梅，曉來戲著小詩催。
謝家墳寺更衣處，初見牆西半樹開。
謝春谷畀地·其一
作者：劉克莊
朝代：宋

當年草草掩泉扃，家集年深失坎銘。
後裔澆松難盥薦，先君易簀尚丁寧。
誥頻燎土知天定，笏已堆床見地靈。
便築精廬陳像設，大書山券刻碑廳。
謝春谷畀地·其二
作者：劉克莊
朝代：宋

微似錐刀亦苦爭，使君諾重萬金輕。
希夷不以山分客，太傅曾將墅乞甥。
季世炎凉幾市道，古人生死見交情。
與公到老宜同社，倡率鄉人遜畔耕。
謝景行方寺丞惠衣二首·其一
作者：劉克莊
朝代：宋

贛州牧念予絕潔，見遺上衣并下裳。
澤畔羊裘未韜晦，雪中鶴氅太清狂。
笑金谷友望塵繆，經紫陽翁考古詳。
更惠雞栖車一乘，十分結裹老文昌。
謝景行方寺丞惠衣二首·其二
作者：劉克莊
朝代：宋

初裁隠服師楊陸，忽贈身章別一般。
似雪精絺爲表襮，比花文錦作中單。
何妨俗笑浩然聳，不要人憐范叔寒。
孰若子衣安且吉，絕勝劍履進賢冠。
謝王尚賢見訪
作者：劉克莊
朝代：宋

畏跌始知筇有力，怯寒常以衲蒙頭。
詩名吾不如公幹，清興君何減子猷。
林下方將分半席，江邊作麽返扁舟。
騷壇尚有陽巖在，豈必擔簦更遠求。
謝諸寓貴載酒·其一
作者：劉克莊
朝代：宋

樗翁九袠逢初度，洛社耆英共舉杯。
富相苦邀康節入，溫公亦喜小程來。
每慚席上陪真率，誰道窩中愛打乖。
不怕醉歸盧老攧，芙蓉月恰照人懷。
謝諸寓貴載酒·其三
作者：劉克莊
朝代：宋

景迫桑榆歡意少，相依藥椀與茶杯。
忽聞有客載醪過，誰道無人裹飯來。
家在恍驚如鶴化，歲豐未可罪龍乖。
閑吟不與君爭巧，自作村田樂散懷。
謝諸寓貴載酒·其二
作者：劉克莊
朝代：宋

洛中舊話誰拈出，幾載寥寥有此杯。
迂叟力辭年高晚，先賢羞與尹俱來。
寧陪邵子稱安樂，免使歐公笑僻乖。
况值霜天好風月，皺眉不若且舒懷。
謝韓孔惠見訪
作者：劉克莊
朝代：宋

千林黄落澗冰堅，應是江湖作雪天。
偶有客過居士室，絕無人識孝廉船。
繡衣二使交章薦，黄冊諸郎律賦傳。
莫向明時嗟不遇，乃翁穮蔉子逢年。
警齋侍郎和放翁與茶山五言寄余次韵一首
作者：劉克莊
朝代：宋

髫齔參諸老，辱置書冊前。
上起馬本紀，下迄李續編。
積勤迫榆景，扶病登木天。
貌醜况古粧，臂短非善緣。
時人訕晚謬，弟子嘲晝眠。
墮甑懶迴顧，棄扇羞乞憐。
衆皆驚曲徑，余惟泥方穿。
平生憂世病，華佗不能痊。
仰即丹鳳鶱，俯視磨蟻旋。
居常哂觸蠻，安肯分濟川。
舐鼎堪骨蛻，載質從心悁。
何當坐一月，大勝讀十年。
惜哉已耄及，晨鏡雪滿顛。
僊家能返童，肘後儻能傳。
警齋侍郎舟和放翁五言過奬衰朽且示雄文二編次韵一首
作者：劉克莊
朝代：宋

熟讀公詩文，高出騷選前。
蹇余相追逐，嚴句入杜編。
里鼓聞咸池，山歌混葛天。
刀圭靳付授，分寸難扳緣。
偶逢浮丘伯，月下吹簫眠。
鳳咮不可和，蚓竅殊自憐。
披我雲錦裳，易去短褐穿。
啖我玉井藕，洒然渴肺痊。
迴瀾使東之，斡天令左旋。
斯文恃砥柱，諸老隨遊川。
交遊愧忝竊，薰摘勞結悁。
當論先後覺，寧較大小年。
已得渥漥駿，共登崑崙顛。
指點歸宿處，目覽非耳傳。
警齋吳侍郎再和余送行及居厚弟詩各次韻·其一
作者：劉克莊
朝代：宋

朝陽鳳咮更誰同，回首啾啾笑候蟲。
洛下二龍閑馬呂，建中兩豸數鄒龔。
呼來伯雅聊排悶，叱去奴星莫送窮。
華髮未交衰颯甚，敢鳴破釜答編鍾。
警齋吳侍郎再和余送行及居厚弟詩各次韻·其三
作者：劉克莊
朝代：宋

曾聽仙韶宴玉津，豈知金彈忽危身。
誰爲高樹鳳凰語，無奈雕籠鸚鵡嗔。
拙射元非落鵰手，村眉難比掃蛾人。
新裁白紵衣如雪，一點休教染洛塵。
警齋吳侍郎再和余送行及居厚弟詩各次韻·其二
作者：劉克莊
朝代：宋

朝騎寶馬聽雞聲，夕問歸舟灶婢驚。
手扳抽還無責任，諫書訖了少施行。
有時短褐過鄰舍，不記巍冠待邇英。
善類合離關世運，非人頰舌所能爭。
警齋吳侍郎再和余送行及居厚弟詩各次韻·其四
作者：劉克莊
朝代：宋

少小携書借隙光，宵眠常晏起常忙。
莫嫌茅舍曝朝日，猶勝板橋行曉霜。
藜杖久疎前閣老，桃花不記舊臺郎。
自慚道學工夫淺，晚却逃儒入老莊。
讀友人奏藁
作者：劉克莊
朝代：宋

首規旒冕次鈞衡，紙價遥知貴洛城。
谷永有知應愧死，曹蜍無氣謾偷生。
弘寬斂衽慙三策，桑濮收聲讓九成。
聞說龍天俱贊歎，法筵第一義分明。
讀史
作者：劉克莊
朝代：宋

絕漠犁庭功可喜，與天爭鼎志堪悲。
吠江帝剖爲羓去，避地民勞若蟻移。
河决固非束薪塞，厦傾欲以一繩維。
英雄到了多遺恨，孺子林宗百世師。
讀嚴光傳二首·其一
作者：劉克莊
朝代：宋

一栖巖壑一沖霄，冠履聯翩建武朝。
招得故人來話舊，也呼文叔作唐堯。
讀嚴光傳二首·其二
作者：劉克莊
朝代：宋

羊裘素不習朝儀，公遣西曹屈致之。
道是君癡君不服，巢由安肯見臯夔。
讀大行皇帝遺詔感恩哀慟六首·其一
作者：劉克莊
朝代：宋

昨者欃槍久未收，宮中齋素却珍羞。
宵衣密遣庚牌遞，露布差寬丙枕憂。
大漸忽然開玉鎖，積勤端爲保金甌。
堯民莫不如喪考，况侍堯階近璪旒。
讀大行皇帝遺詔感恩哀慟六首·其三
作者：劉克莊
朝代：宋

聖度如天未易量，每憐孤直赦疎狂。
中傷競發千鈞弩，拂拭重登七寶牀。
昔忝未歸同二老，今無殉死愧三良。
鼎湖望斷靈斿遠，血淚纔乾又數行。
讀大行皇帝遺詔感恩哀慟六首·其二
作者：劉克莊
朝代：宋

或犯威顔批逆鱗，容如天地養如春。
早年憔悴行吟者，歲晚賡歌喜起人。
風雨無終飄暴意，雪霜有大發生仁。
才衰莫頌文之德，虛忝詞臣與史臣。
讀大行皇帝遺詔感恩哀慟六首·其五
作者：劉克莊
朝代：宋

批鳳提鼇間世遭，老臣全未報絲毫。
封還不覺天顔近，勸誦偏知帝學高。
戶外昭容猶紫袖，柩前諸后更黄袍。
暮年淚滴藏山稿，疇昔曾經聖筆褒。
讀大行皇帝遺詔感恩哀慟六首·其六
作者：劉克莊
朝代：宋

士有一長斯可矣，文兼衆妙古難之。
元豐御覽諸生賦，淳化屏題侍讀詩。
序建隆須還鞏筆，記儲祥必待蘇碑。
臣於四美安能備，虛受先皇不世知。
讀大行皇帝遺詔感恩哀慟六首·其四
作者：劉克莊
朝代：宋

禁中宣召佯狂李，度外蒐羅不第蕡。
先帝英明親擢汝，孤臣老死敢忘君。
壞麻詎忍加城罪，庭著居常讀軾文。
縱使天光留隻眼，此生無復望堯雲。
讀太白詩一首和竹溪
作者：劉克莊
朝代：宋

翰林萬里出峨嵋，曾受開元帝異知。
只道高爺能毀鬲，無端環子亦嗔癡。
空傳飛燕當時句，難覓騎鯨以後詩。
的是長庚星現世，粃糠伯友與王師。
讀崇寧後長編二首·其一
作者：劉克莊
朝代：宋

自入崇寧政已荒，由來治忽繫毫芒。
初爲御筆行中旨，漸取兵權付左璫。
玉带解來攽貴倖，珠袍脫下賜降羌。
諸公日侍鈞天讌，不道流人死瘴鄉。
讀崇寧後長編二首·其二
作者：劉克莊
朝代：宋

陳迹分明斷簡中，纔看卷首可占終。
兵來尚恐妨恭謝，事去徒知悔夾攻。
丞相自言芝産第，太師頻奏鶴翔空。
如何直到宣和季，始憶元城與了翁。
讀本朝事有感十首·其一
作者：劉克莊
朝代：宋

若納希文受責均，前賢初豈有冤親。
暮生潁上還惆悵，引起無窮射羿人。
讀本朝事有感十首·其一〇
作者：劉克莊
朝代：宋

愈作唐經還蓄縮，邕知漢事謾嘍囉。
假令實錄成書了，其奈雍丘問目何。
讀本朝事有感十首·其七
作者：劉克莊
朝代：宋

未諫瑶華世未知，故人已訝道鄉遲。
退之著論差傷早，不待陽城伏閤時。
讀本朝事有感十首·其九
作者：劉克莊
朝代：宋

翻來覆去幾枰棋，靖國崇寧各一時。
前日雕籠栖宿者，等閑飛過蔡家池。
讀本朝事有感十首·其八
作者：劉克莊
朝代：宋

垂簾復辟身俱穩，送呂迎章話又新。
瞞得庭中相泣者，難瞞屏後竊聽人。
讀本朝事有感十首·其六
作者：劉克莊
朝代：宋

京携劊子丹誰頸，恕發私書族幾家。
天下那貴黄背子，人間豈有白桃花。
讀湯伯紀大人賦
作者：劉克莊
朝代：宋

此賦何曾涉怪神，本諸孔孟體諸身。
乃知犬子揄揚者，纔是僬僥國裏人。
讀秦紀七絕·其一
作者：劉克莊
朝代：宋

黔首死於城者衆，杞梁身直一微塵。
不知當日征入婦，親送寒衣有幾人。
讀秦紀七絕·其七
作者：劉克莊
朝代：宋

通國無人敢挾書，嶧山碑自篆蟲魚。
至今覽者賞奇古，先漢文章已不如。
讀秦紀七絕·其三
作者：劉克莊
朝代：宋

秦賤儒冠貴鞅斯，士生此際命如絲。
可憐聚議驪山下，駢首趨坑尚未知。
讀秦紀七絕·其二
作者：劉克莊
朝代：宋

匈奴驅向長城外，當日蒙恬計未非。
欲被築城夫冷笑，轀凉車載鮑魚歸。
讀秦紀七絕·其五
作者：劉克莊
朝代：宋

怒發君山俄見赤，威驅海石亦遭鞭。
儒生曰山東無盜，方士云海中有仙。
讀秦紀七絕·其六
作者：劉克莊
朝代：宋

逐客古人先後相，絕它柏翳皆蘭陵。
况書舊德優諸子，呂覽今編入六經。
讀秦紀七絕·其四
作者：劉克莊
朝代：宋

人所難言敢納忠，祖龍雖暴却英雄。
同時見者皆虀粉，肯活茅焦沸鼎中。
讀竹溪詩一首
作者：劉克莊
朝代：宋

不敢匆匆看，晴窗幾絕編。
參它少陵髓，饒得弈秋先。
友願低頭拜，師曾枕膝傳。
已將牌印子，牒過竹溪邊。
讀邸報二首·其一
作者：劉克莊
朝代：宋

並驅華轂適通逵，中路安知判兩岐。
邪等惟余尤甚者，好官非汝孰爲之。
纍臣放逐無還理，陛下英明有寤時。
聞向蕭山呼渡急，想追前事亦顰眉。
讀邸報二首·其二
作者：劉克莊
朝代：宋

瑶編對秉初修筆，粉署同携夜直衾。
虎既蒙皮甘搏噬，鶴因瘡羽久呻吟。
盡歸一網機猶淺，橫說三綱害最深。
想到鄮山多暇日，軻書毋惜細研尋。
讀金鑾密記
作者：劉克莊
朝代：宋

仗下千官走似麕，倉皇誰扈屬車塵。
禁中陸九艱危共，殿上朱三苦死嗔。
當日橫身抗岐汴，暮年避地客甌閩。
小窗細讀金鑾記，始信香奩屬別人。
讀開元天寶遺事一首
作者：劉克莊
朝代：宋

環子受兵火涴，梅姬如玉雪清。
二妃未免遺恨，三郎可煞無情。
讀阮籍傳一首
作者：劉克莊
朝代：宋

言出勿令圭有玷，舌捫不及駟難追。
阮公托醉勸進表，龐老無名受禪碑。
讀陳湯傳
作者：劉克莊
朝代：宋

短後衣裝腰寶刀，空言無實世滔滔。
掉齊虜舌何其易，斬郅支頭豈不豪。
異代武夫猶奪氣，當時文吏苦吹毛。
漢廷誰是持衡者，只罪邀功不賞勞。
讀韓信馬援傳一首
作者：劉克莊
朝代：宋

伏波自托真主，淮陰願爲假王。
病厭鳶飛鼓躁，晚悲鳥盡弓藏。
豐湖三首·其一
作者：劉克莊
朝代：宋

岷峨一老古來少，杭潁二湖天下無。
帝恐先生晚牢落，南遷猶得管豐湖。
豐湖三首·其三
作者：劉克莊
朝代：宋

作橋聊結衆生緣，不計全家落瘴煙。
內翰翻身脫犀带，黄門勸婦助金錢。
豐湖三首·其二
作者：劉克莊
朝代：宋

小米侍郎生較晚，龍眠居士遠難呼。
不知若箇丹青手，能寫微瀾玉塔圖。
象弈一首呈葉潜仲
作者：劉克莊
朝代：宋

小藝無難精，上智有未解。
君看橘中戲，妙不出局外。
屹然兩國立，限以大河界。
連營稟中權，四壁設堅械。
三十二子者，一一具變態。
先登如挑敵，分布如備塞。
盡銳賈吾勇，持重伺彼怠。
或遲如圍莒，或速如入蔡。
遠砲勿虛發，冗卒要精汰。
負非繇寡少，勝豈繫彊大。
昆陽以象奔，陳濤以車敗。
匹馬郭令來，一士汲黯在。
獻俘將策勛，得雋衆稱快。
我欲築壇場，孰可建旗蓋。
葉侯天機深，臨陳識向背。
縱未及國手，其高亦可對。
狃捷敢饒先，諱輸每索再。
寧爲握節死，安肯屈膝拜。
有時橫槊吟，句法尤雄邁。
愚慮僅一得，君才廼十倍。
霸圖務并弱，兵志貴攻昧。
雖然屢剋獲，詎可自侈忲。
呂蒙能馘羽，衛瓘足縛艾。
南師未宜輕，夜半防斫寨。
豫章二首·其一
作者：劉克莊
朝代：宋

湖光如鏡了無塵，照見先生白髮新。
歲晚騎馿行萬里，始知孺子是高人。
豫章二首·其二
作者：劉克莊
朝代：宋

交遊回首散如煙，重過洪州隔世然。
手種垂楊皆合抱，朱顔安得似當年。
豫章溝二首·其一
作者：劉克莊
朝代：宋

溝水泠泠草樹香，獨穿支徑入垂楊。
薺花滿地無人見，唯有山蜂度短牆。
豫章溝二首·其二
作者：劉克莊
朝代：宋

野店蕭蕭掩竹門，岸沙猶記履綦痕。
東風枉是吹花急，綠盡平蕪却斷魂。
貓捕燕
作者：劉克莊
朝代：宋

文采如彪膽智非，畫堂巧伺燕雛微。
梁空賓客來俱訝，巢破雌雄去不歸。
鶑閉深籠防鷙性，蝶飛高樹遠危機。
主人寘在花墩上，飽卧徐行自養威。
貧居自警三首·其一
作者：劉克莊
朝代：宋

昨者匆匆擲印歸，六年岑寂閉柴扉。
歲荒奴僅拾殘穗，日晏婢方羹苦薇。
寧渴莫賒鄰近酒，儘寒不著借來衣。
中年但祝身强健，要卧松風坐釣磯。
貧居自警三首·其三
作者：劉克莊
朝代：宋

客過吾廬語至晡，旋營鹽酪刈薪芻。
酒兼麟脯不時有，飯與魚羹何處無。
力穡勿忘家世儉，堆金能使子孫愚。
俗兒未識貧中樂，妄議書生骨相臞。
貧居自警三首·其二
作者：劉克莊
朝代：宋

赤粟黄虀味最深，此生不恨老雲林。
鬼神每瞰高明室，天地皆知暮夜金。
夸士燃臍猶殉貨，先賢覆首或無衾。
一瓢千駟同歸盡，莫爲浮雲錯動心。
貧病
作者：劉克莊
朝代：宋

默默守柴荆，人間事頗更。
病方知養性，貧始欲謀生。
尚有狂奴態，元無老婢聲。
邇來塵慮盡，勿怪小詩清。
責貓
作者：劉克莊
朝代：宋

將錢聘汝向彫籠，穩卧花陰曉日紅。
鷙性偶然捎蝶戲，魚餐不與飼鷄同。
首斑虛有含蟬相，尸素全無執鼠功。
歲暮貧家宜汰冗，未知誰告主人公。
貴公子一首
作者：劉克莊
朝代：宋

春圃鶑花圍席，秋堂風露入簾。
寧以肩承蹴踘，不將手觸牙籤。
買陳紫
作者：劉克莊
朝代：宋

典刑無復蒲人見，風味曾經蔡譜誇。
券買貪癡寧論價，摘嘗甘美不逢渣。
豈無人笑鐵鑪步，疑有神司玉蘂花。
說與子孫須記取，此翁頼有此傳家。
賀新郎
作者：劉克莊
朝代：宋

一夢揚州事。畫堂深、金瓶萬朵，元戎高會。座上祥雲層層起，不減洛中姚魏。嘆別後、關山迢遞。國色天香何處在，想東風、猶憶狂書記。驚歲月，一彈指。數枝清曉煩馳騎。向小窗、依稀重見，蕪城妖麗。料得花憐儂消瘦，儂亦憐花憔悴。漫悵望、竹西歌吹。老矣應無騎鶴日，但春衫、點點當時淚。那更有，舊情味。
賀新郎
作者：劉克莊
朝代：宋

主判茅君洞。有簷間、查查喜鵲，曉來傳送。幾度黃符披戴了，此度君恩越重。被賀監、天隨調弄。做取散人千百歲，笑渠儂、一霎邯鄲夢。歌而過，鳳兮鳳。灌園織屨希陳仲。問先生、加齊卿相，可無心動。除卻醴泉中太乙，揀個名山自奉。那捷徑、輸他藏用。有耳不曾聞黜陟，免教人、貶駁徂徠頌。服蘭佩，結茅棟。
賀新郎
作者：劉克莊
朝代：宋

人老難重少。強追陪、李侯痛飲，劉郎清嘯。報答秋光無一字，虛說君房語妙。且匣起、青銅休照。賴有多情籬下菊，待西風、不肯先開了。留晚節，發孤笑。孔璋客紹衡依表。有誰憐、戴花翁病，插萸人少。生不逢場閒則劇，年似龔生猶夭。吃緊處、無人曾道。到得扶他迂叟出，算貂蟬、未抵深衣帽。街酒賤，更沽釂。
賀新郎
作者：劉克莊
朝代：宋

低局從頭錯。解危機、除非喚取，國棋來著。不信胡兒能膽大，南岸安他陣腳。談笑裡、烏巢空幕。西起岷峨東海岱，有捷旗、露布無宵柝。莘渭後，到秋壑。淮田犁遍吳田荻。問臺家、山河宇宙，是誰擎託。自覺懷中殘錦盡，采色彰施技薄。視柳雅、韓碑瞠若。稽首魯公黃髮頌，世何人、堪繼奚斯作。楚狂語，莫刪卻。
賀新郎
作者：劉克莊
朝代：宋

何必遊嵩少。屋邊山、松風浩蕩，虎龍吟嘯。舊效楚人悲秋作，晚愛陶詩高妙。發如此、臨流羞照。屈指向來夸毗子，被西風、一筆都勾了。曾不滿，達人笑。當年玉振於江表。悵而今、老身空在，歡娛全少。假使真如彭祖壽，蒙叟猶嗤渠夭。偶落筆、不經人道。歲晚連床談至曉，勝岡頭、出沒看烏帽。君舉白，我頻釂。
賀新郎
作者：劉克莊
朝代：宋

動地東風起。畫橋西、繞溪桑柘，漫山桃李。寂寂牆陰蒼苔徑，猶印前回屐齒。驚歲月、飆馳雲駛。太息攀翻長亭樹，是先生、手種今如此。君不樂，欲何俟。傍人錯會淵明意。笑斯翁、皇皇汲汲，登山臨水。佳處徑呼籃輿去，彷佛柴桑慄裡。從我者、門生兒子。嘗試平章先賢傳，屈原醒、不似劉伶醉。拼酩酊，臥花底。
賀新郎
作者：劉克莊
朝代：宋

北望神州路。試平章、這場公事，怎生分付。記得太行山百萬，曾入宗爺駕馭。今把作、握蛇騎虎。君去京東豪傑喜，想投戈、下拜真吾父。談笑裡，定齊魯。兩河蕭瑟惟狐兔。問當年、祖生去後，有人來否。多少新亭揮淚客，誰夢中原塊土。算事業、須由人做。應笑書生心膽怯，向車中、閉置如新婦。空目送，塞鴻去。
賀新郎
作者：劉克莊
朝代：宋

南國秋容晚。曉寒輕、菊花臺榭，拒霜池館。試向壺山堂上望，萬頃黃雲刈遍。總吃著、君侯方寸。不要漢廷誇擊斷，要史家、編入循良傳。春腳到，福星見。家家香火人人願。要還他、慶元狨座，建炎蟬冕。穩奉安輿迎兩國，誰謂山遙水遠。福壽比、河沙難算。來歲而今黃花節，早驂鸞、入侍瑤池宴。風浩蕩，海清淺。
賀新郎
作者：劉克莊
朝代：宋

吾少多奇節。頗揶揄、玉關定遠，壺頭新息。一劍防身行萬里，選甚南溟北極。看塞雁、銜來秋色。不但槊棋誇妙手，管城君、亦自無勍敵。終賈輩，恐難匹。酒腸詩膽新來窄。向西風、登高望遠，亂山斜日。安得良弓並快馬，聊與諸公角力。漫醉把、欄干頻拍。莫恨寒蟾離海晚，待與君、秉燭遊今夕。歡易買，健難得。
賀新郎
作者：劉克莊
朝代：宋

國脈微如縷。問長纓、何時入手，縛將戎主。未必人間無好漢，誰與寬些尺度。試看取、當年韓五。豈有谷城公付授，也不幹、曾遇驪山母。談笑起，兩河路。少時棋柝曾聯句。嘆而今、登樓攬鏡，事機頻誤。聞說北風吹面急，邊上衝梯屢舞。君莫道、投鞭虛語。自古一賢能制難，有金湯、便可無張許。快投筆，莫題柱。
賀新郎
作者：劉克莊
朝代：宋

夢斷鈞天宴。怪人間、曲吹別調，局翻新面。不是先生喑啞了，怕殺烏臺舊案。但掩耳、蟬嘶禽囀。老去把茅依地主，有瓦盆盛酒荷包飯。停造請、免朝見。少狂誤發功名願。苦貪他、生前死後，美官佳傳。白髮歸來還自笑，管轄希夷古觀。看一道、冰銜堪羨。妃子將軍瞋未已，問匡山、何似金鑾殿。休更待，杜鵑勸。
賀新郎
作者：劉克莊
朝代：宋

妾出於微賤。小年時、朱弦彈絕，玉笙吹遍。粗識國風關雎亂，羞學流鶯百囀。總不涉、閨情春怨。誰向西鄰公子說，要珠鞍、迎入梨花院。身未動，意先懶。主家十二樓連苑。那人人、靚妝按曲，繡簾初卷。道是華堂簫管唱，笑殺雞坊拍袞。回首望、侯門天遠。我有平生離鸞操，頗哀而不慍微而婉。聊一奏，更三嘆。
賀新郎
作者：劉克莊
朝代：宋

宣引東華去。似當年、文皇親擢，馬周徒步。殿上風霜生白簡，下殿扁舟已具。怎不與、官家留住。古有一言腰相印，誰教他、滿篋嬰鱗疏。還笏退，不回顧。新來邊報猶飛羽。問諸公、可無長策，少寬明主。攀檻朱雲頭雪白，流落如今底處。但一片、丹心如故。賴有越臺堪眺望，那中原、莫已平安否。風色惡，海天暮。
賀新郎
作者：劉克莊
朝代：宋

家有仙禽二。早追隨、先生杖屨，互鄉童子。旦旦池邊三薰沐，夜夜山中警睡。且伴我、人間遊戲。此老生平哀大陸，到末梢、始憶華亭唳。評往事，敗佳思。古云鶴算誰能紀。嘆歸來、山川如故，人民非是。但願主君高飛去，莫愛乘軒祿位。更賽過、令威千歲。假使焦山真羽化，待華陽貞逸銘方瘞。我拍手，渠展翅。
賀新郎
作者：劉克莊
朝代：宋

宿雨輕飄灑。少年時、追歡記節，同人於野。老去登臨無腳力，徙倚屋東籬榭。但極目、海山如畫。千古惟傳吹帽漢，大將軍、野馬塵埃也。須彩筆，為陶寫。鶴歸舊裡空悲吒。嘆原頭、累累高冢，洛英凋謝。留得香山病居士，卻入漁翁保社。悵誰伴、先生情話。樽有葡萄簪有菊，西涼州、不似東籬下。休喚醒，利名者。
賀新郎
作者：劉克莊
朝代：宋

想赴瑤池約。向東風、名姬駿馬，翠韉金絡。太液池邊鵠群下，又似南樓呼鶴。畫不就、穠纖嬌弱。羅帕封香來天上，瀉銅盤、沆瀣供清酌。春去也，被留卻。芳魂再返應無藥。似詩詠、綠衣黃裡，感傷而作。愛惜尚嫌蜂採去，何況流鶯蹴落。且放下、珠簾遮著。除卻江南黃九外，有何人、敢與花酬酢。君認取，莫教錯。
賀新郎
作者：劉克莊
朝代：宋

憶昔俱年少。向斯晨、登高懷古，賦詩舒嘯。追數樽前插花客，人物並皆佳妙。禁幾度、西風殘照。元子寄奴曾富貴，到而今、一一消磨了。君不樂，後人笑。山南山北添華表。嘆歸來、謝池草合，黃臺瓜少。老去愛持齊物論，誰管彭殤壽夭。待細說、教天知道。不羨兩蘇並二宋，願弟兄、歲歲同吹帽。杯到手，莫辭釂。
賀新郎
作者：劉克莊
朝代：宋

拂袖歸來也。懶追陪、竹林嵇阮，蘭亭王謝。誰與此翁相暖熱，賴有平生伯雅。且放意、高吟閒話。山鳥山花皆上客，又何須、勝似公榮者。胸磊塊，總澆下。盤龍痴絕求鵝炙。這先生、黃齏甕熟，味珍無價。酒頌一篇差要妙，莊列諸書土苴。任禮法、中人嘲罵。君特未知其趣耳，若還知、火急來投社。共秉燭，惜今夜。
賀新郎
作者：劉克莊
朝代：宋

放逐身藍縷。被門前、群鷗戲狎，見推盟主。若把士師三黜比，老子多他兩度。袖手看、名場呼五。不會車邊望塵拜，免他年、青史羞潘母。句曲洞，是歸路。平生怕道蕭蕭句。況新來、冠敧弁側，醉人多誤。管甚是非並禮法，頓足低昂起舞。任百鳥、喧啾春語。欲託朱弦寫悲壯，這琴心、脈脈誰堪許。君按拍，我調柱。
賀新郎
作者：劉克莊
朝代：宋

曾與瑤姬約。恍相逢、翠裳搖曳，珠韝聯絡。風露青冥非人世，攬結玉龍驂鶴。愛萬朵、千條纖弱。禱祝花神憐惜取，問開時、晴雨須斟酌。枝上雪，莫消卻。惱人匹似中狂藥。憑危欄、燭光交映，樂聲遙作。身上春衫香薰透，看到參橫月落。算茉莉、猶低一著。坐有緱山王郎子，倚玉簫、度曲難為酢。君不飲，鑄成錯。
賀新郎
作者：劉克莊
朝代：宋

此腹元空洞。少年時、諸公過矣，上天吹送。老大被他禁害殺，身與浮名孰重。這鼓笛、休休拈弄。彩筆擲還殘錦去，願今生、來世無妖夢。且飯犢，莫吞鳳。新來喑啞如翁仲。羨王郎、驂鸞縹緲，玉簫吹動。應笑夔州村裡女，灸面生愁進奉。要絕代、傾城安用。今古何人知此理，有吾家、酒德先生頌。三萬卷，漫充棟。
賀新郎
作者：劉克莊
朝代：宋

深院榴花吐。畫簾開、綀衣紈扇，午風清暑。兒女紛紛誇結束，新樣釵符艾虎。早已有、遊人觀渡。老大逢場慵作戲，任陌頭、年少爭旗鼓。溪雨急，浪花舞。靈均標緻高如許。憶生平、既紉蘭佩，更懷椒糈。誰信騷魂千載後，波底垂涎角黍。又說是、蛟饞龍怒。把似而今醒到了，料當年、醉死差無苦。聊一笑，吊千古。
賀新郎
作者：劉克莊
朝代：宋

淺把宮黃約。細端相、普陀煙裡，金身珠絡。萼綠華輕羅襪小，飛下祥雲仙鶴。朵朵賽、蜂腰纖弱。已被色香撩病思，盡鵝兒、酒美無多酌。看不足，怕殘卻。人間難得傷春藥。更枝頭、流鶯呼起，少年狂作。留取姚家花相伴，羞與萬紅同落。未肯讓、蠟梅先著。樂府今無黃絹手，問斯人、清唱何人酢。休草草，認題錯。
賀新郎
作者：劉克莊
朝代：宋

湛湛長空黑。更那堪、斜風細雨，亂愁如織。老眼平生空四海，賴有高樓百尺。看浩蕩、千崖秋色。白髮書生神州淚，盡淒涼、不向牛山滴。追往事，去無跡。少年自負凌雲筆。到而今、春華落盡，滿懷蕭瑟。常恨世人新意少，愛說南朝狂客。把破帽、年年拈出。若對黃花孤負酒，怕黃花、也笑人岑寂。鴻北去，日西匿。
賀新郎
作者：劉克莊
朝代：宋

溪上收殘雨。倚畫欄、薄綿乍脫，日陰亭午。鬧市不知春色處，散在荒園廢墅。漸小白、長紅無數。客子雖非河陽令，也隨緣、暫作鶯花主。那可負，甕中醑。碧雲四合千巖暮。恨匆匆、餘方有事，子姑歸去。趁取群芳未搖落，暇日提魚就煮。嘆激電、光陰如許。回首明年何處在，問桃花、尚記劉郎否。公莫笑，醉中語。
賀新郎
作者：劉克莊
朝代：宋

猶記臣之少。興狂時、過陳遵飲，對孫登嘯。歲晚登臨多感慨，但覺齊山詩妙。任蓉月、柳風吹照。金印不來丹飛去，擬神仙、富貴都差了。空鑄錯，與人笑。九年前拜懸車表。試回看、柴桑菊老，玄都花少。周也曾言殤子壽，佛以白頭為夭。末後句、巖頭曾道。頭似禿鶖巾裹懶，最不宜蟬冕宜僧帽。杯中物，直須釂。
賀新郎
作者：劉克莊
朝代：宋

盡說番和漢。這琵琶、依稀似曲，驀然絃斷。作麼一年來一度，欺得南人技短。嘆幾處、城危如卵。元凱後身居玉帳，報胡兒、休作尋常看。布嚴令，運奇算。開門決鬥雌雄判。笑中宵、奚車氈屋，獸驚禽散。個個巍冠橫塵柄，誰了君王此段。也莫靠、長江能限。不論周郎並幼度，便仲尼、復起嗟微管。馳露布，築京觀。
賀新郎
作者：劉克莊
朝代：宋

絕頂規危榭。跨高寒、鳥飛不過，雲生其下。斤斸無聲人按堵，翕曶青紅變化。覽城郭、山川如畫。閣老鳳樓修造手，笑談間、突出凌雲廈。臺上景，買無價。唾壺麈尾登臨暇。似當年、滁陽太守，歐陽公也。傾倒贛江供硯滴，判斷雪天月夜。更喚取、鄒枚司馬。銅雀凌歊歌舞散，訪殘磚、斷甓無存者。餘翰墨，被風雅。
賀新郎
作者：劉克莊
朝代：宋

老去光陰駛。向西風、疏林變纈，殘霞成綺。尚喜暮年腰腳健，不礙登山臨水。算自古、英遊能幾。客與桓公俱臭腐，獨流傳、吹帽狂生爾。後來者，亦猶此。籃輿伊軋柴桑裡。問黃花、沒些訊息，空籬而已。賴有一般芙蓉月，偏照先生懷裡。且覓個、欄干同倚。檢點樽前誰見在，憶平生、共插茱萸底。歡未足，飲姑止。
賀新郎
作者：劉克莊
朝代：宋

草草池亭宴。又何須、珠韝絡臂，琵琶遮面。賓主一時詞翰手，倏忽龍蛇滿案。傳寫處、塵飛鶯囀。但得時平魚稻熟，這腐儒、不用青精飯。陰霧掃，霽華見。使君償了豐年願。便從今、也無敲撲，也無廚傳。試拂籠紗看壁記，幾個標名渠觀。想九牧、聞風爭羨。此老飽知民疾苦，早歸來、載筆薰風殿。詩有諷，賦無勸。
賀新郎
作者：劉克莊
朝代：宋

萬字如針縷。憶王郎、丹墀大對，氣為文主。貴近旁觀俱失色，仰止如天聖度。笑杜牧、成名居五。晚面清光猶苦諫，似封人、懇切言君母。謫塵世，錯行路。當時宜和薰風句。又那知、青雲一跌，被才名誤。輸與靈和殿前柳，柔軟隨風學舞。怪兩鳥、新來停語。不是先生高索價，問何時、宰相先生許。舉杯祝，莫傾柱。
賀新郎
作者：劉克莊
朝代：宋

行樂尤宜少。憶坡公、洞簫聽罷，劃然長嘯。四海共知霜鬢滿，莫問近來何妙。也不記、金蓮曾照。老沒太官糕酒分，把茱萸、便準登高了。齊得喪，等嘻笑。集無韓子潮州表。數當時、南遷者眾，北歸人少。赤壁玉堂均一夢，此豈蠻煙能夭。與同叔、俱嘗知道。誰向進賢冠底說，畫出來、不似眉山帽。秋菊盞，獻公釂。
賀新郎
作者：劉克莊
朝代：宋

謫下神清洞。更遭他、揶揄黠鬼，路旁遮送。薄命書生雞肋爾，卻笑尊拳忒重。破故紙、誰教翻弄。一枕茅簷春睡美，便周公、大聖何須夢。門前客，任題鳳。卜鄰羊仲並求仲。願春來、西疇雨足，土膏犁動。白髮巡官佔歲稔，不問京房翼奉。槔與甕、從今無用。醉與老農同擊壤，莫隨人、投獻嘉禾頌。在陋巷，勝華棟。
賀新郎
作者：劉克莊
朝代：宋

身畔無絲縷。但從前、綀裳練帨，做他家主。甲子一週加二紀，兔走烏飛幾度。賽孔子、如來三五。鶴髮蕭蕭無可截，要一杯、留客慚陶母。門外草，欲迷路。朗吟白雪陽春句。待夫君、驪駒不至，鵲聲還誤。老去聊攀萊子例，倒著斑衣戲舞。記田舍、火爐頭語。肘後黃金腰下印，有高堂、未敢將身許。且扇枕，莫倚柱。
賀新郎
作者：劉克莊
朝代：宋

輦路東風裡。試回頭、金閨昨夢，侵尋三紀。歲晚巋然靈光殿，僕與君侯而已。漫過眼、幾番桃李。珠履金釵常滿座，問誰人、得似張公子。馳驥騄，佩龜紫。宿雲收盡簷聲止。玳筵開、高臺風月，後堂羅綺。恰近洛人修禊節，莫惜飛觴臨水。怕則怕、追鋒徵起。此老一生江海客，願風雲、際會從今始。寧鬱郁，久居此。
賀新郎
作者：劉克莊
朝代：宋

辜負東風約。憶曾將、淮南草木，筆端籠絡。后土祠中明月夜，忽有瑤姬跨鶴。迥不比、水仙低弱。天上人間惟一本，倒千鍾、瓊露花前酌。追往事，怎忘卻。移根應費仙家藥。漫回頭、關山信斷，堡城笳作。問訊而今平安否，莫遣玉簫驚落。但畫卷、依稀描著。白髮愧無渡江曲，與君家、子敬相酬酢。新舊恨，兩交錯。
賀新郎
作者：劉克莊
朝代：宋

過眼光陰駛。憶垂髫、留連節物，逢場遊戲。初試綀衣弄紈扇，鬥採菖蒲澗裡。今發白、顏蒼如此。艾子蕭郎方用事，怪先生、苦死紉蘭芷。君不樂，欲何俟。頭標奪得群兒喜。向溪邊、旁觀助噪，嘆吾衰矣。欲建鼓旗無氣力，喚起龍泉改委。但酒戶、加封而已。晚覺醉鄉差快活，那獨醒、公子真呆底。聊洗淨，笛箏耳。
賀新郎
作者：劉克莊
朝代：宋

風露驅炎毒。記仙翁、飄然謫墮，吹笙騎鵠。歷歷漢初秦季事，山下瓜猶未熟。過眼見、群雄分鹿。想得拂衣遊汗漫，試回頭、劉項俱蠻觸。斫鯨膾，脯麟肉。越人好事因成俗。擁遨頭、如雲士女，山南山北。問訊先生無恙否，齊魯干戈滿目。且遊戲、扶胥黃木。不是世無瓜樣棗，便有來、肯飽痴兒腹。聊舉酒，笑相屬。
賀新郎
作者：劉克莊
朝代：宋

飛詔從天下。道中朝、名流欲盡，君王思賈。時事祗今堪痛哭，未可徐徐俟駕。好著手、扶將宗社。多少法筵龍象眾，聽靈山、屬付些兒話。千百世，要傳寫。子方行矣乘驄馬。又送他、江南太史，去遊氈廈。老我伴身惟有影，倚遍風軒月榭。悵玉手、何時重把。君向柳邊花底問，看貞元、朝士誰存者。桃滿觀，幾開謝。
賀新郎
作者：劉克莊
朝代：宋

驛騎聯翩至。道臺家、籌邊方急，酒行姑止。作麼攜將琴鶴去，不管州人墮淚。富與貴、平生無味。可但紅塵難著腳，便山林、未有安身地。搔白髮，兀相對。前身小范疑公是。憶當年、天章閣上，建明尤偉。慶曆諸賢方得路，便不容他老子。須著放、延州城裡。一句殷勤牢記取，在朝廷、最好圖西事。何必向，玉關外。
賀新郎
作者：劉克莊
朝代：宋

鬢雪今千縷。更休休、痴心呆望，故人明主。晚學瞿聃無所得，不解飛昇滅度。似曉鼓、鼕鼕撾五。散盡朝來湯餅客，且烹雞、要飯茅容母。怕回首，太行路。麟臺學士微雲句。便樽前、周郎復出，審音無誤。安得春鶯雪兒輩，輕拍紅牙按舞。也莫笑、儂家蠻語。老去山歌尤協律，又何須、手筆如燕許。援琴操，促箏柱。
賀新郎
作者：劉克莊
朝代：宋

鵬賦年猶少。晚飄蓬、夜郎秋浦，漁歌猿嘯。駿馬名姬俱散去，參透南華微妙。斂萬丈、光芒回照。妃子將軍瞋個甚，老先生、拂袖金閨了。供玉齒，粲然笑。解驂賴有汾陽老。嘆今人、布衣交薄，綈袍情少。黃祖斗筲何足算，鸚鵡才高命夭。與賀監、其歸同道。脫下錦袍與呆底，謫仙人、白佇烏紗帽。邀素月，入杯釂。
賀新郎
作者：劉克莊
朝代：宋

鵲報千林喜。還猛省、謝家池館，早寒天氣。要與瑤姬敘離索，草草杯盤藉地。悵減盡、何郎才思。不願玉堂並金屋，願年年、歲歲花間醉。餐秀色，挹高致。西園飛蓋東山妓。問何如、半山雪裡，孤山煙外。管甚夜深風露冷，人與長瓶共睡。任翠羽、枝頭多事。老子平生無他過，為梅花、受取風流罪。簪白髮，莫教墜。
賀歲
作者：劉克莊
朝代：宋

遍行海角與天涯，煙閣雲臺不似家。
無肉併無子猷竹，失侯不失邵平瓜。
難藏白髮惟菱照，晚悟朱榮若槿花。
慙愧孫曾來賀歲，勸翁椒酒各斟些。
賀王實之得第二子
作者：劉克莊
朝代：宋

臞翁活計未全迂，老驥新生汗血駒。
攀桂肯輸郎罷否，分梨還讓阿兄無。
應陳俎豆爲嬉戲，想見詩書被抹塗。
報與厨人多釀酒，王家例合有三珠。
賀秘書弟提舉崇禧
作者：劉克莊
朝代：宋

句曲除書至，山靈亦喜聞。
皆云新管轄，還是小茅君。
無粟可舂惠，有薇堪採分。
已盟猿鶴了，不怕客移文。
賀警齋吳侍郎被召
作者：劉克莊
朝代：宋

舊人僅有魯靈光，銀信翩翩下帝傍。
龍去十年閑卧洛，鳳來一日再鳴陽。
璽書下訪芻言急，月食回思欖味長。
善類合離關世道，祈公趣駕勿循牆。
賀黄察院
作者：劉克莊
朝代：宋

自從慶曆親除後，直到咸淳第四年。
當道豺應驚破膽，通天狐不敢垂涎。
豸冠本古觸邪義，麟筆它時責備賢。
八十九翁盲且耄，有徂徠頌獻無緣。
資殿清惠陳公哀詩三首·其一
作者：劉克莊
朝代：宋

不比堯夫新悅澤，依然迂叟舊清羸。
末年先帝攀髯恨，幾處遺民墮淚碑。
上自易名真獨斷，史當立傳要雄辭。
道山堂上分襟句，豈料今爲絕筆詩。
資殿清惠陳公哀詩三首·其三
作者：劉克莊
朝代：宋

端平元禩王正月，我與公同被特招。
甲午英游小元祐，庚申景運再陳橋。
可憐轉枕成春夢，猶憶聯鞍趁早朝。
若見西山詢學子，爲言衰鬢雪蕭蕭。
資殿清惠陳公哀詩三首·其二
作者：劉克莊
朝代：宋

清德在人如皦日，榮名加我等浮雲。
漫張贊下青凉繖，不改遼東白布裙。
老惜平生惟此友，吾雖後死愧斯文。
昔賢千里懷鷄絮，安得陳之董相墳。
賦得牛駝各一首·其一
作者：劉克莊
朝代：宋

以羊相易慙羊小，與象同稱笑象輕。
碧草充腸隨意飽，黄鍾滿脰有時鳴。
力麤曾索寅人鬭，骨朽難湔丑座名。
空費景升芻與藁，不如羸㹀尚堪耕。
賦得牛駝各一首·其二
作者：劉克莊
朝代：宋

形模獰怪駭兒童，技與黔馿大略同。
葱嶺馱經曾有力，岐陽載鼓竟無功。
效牽尚記隨班後，健倒安知卧棘中。
莫信人言君背貴，肉鞍强似錦韉蒙。
賦得老松老鶴各一首·其一
作者：劉克莊
朝代：宋

山禿林疎萬竅風，獨全晚節傲嚴冬。
老惟交此三益友，夢不貪渠十八公。
青帝行將轉鄒律，蒼官何必愛秦封。
樹根定有苓堪掘，造物方當壽此翁。
賦得老松老鶴各一首·其二
作者：劉克莊
朝代：宋

腥腐年來懶啄吞，䙰褷惟有頂丹存。
長吭偏到清霄唳，病翅猶當霽月翻。
雲杪孤飛因避箭，殻中新鷇各乘軒。
士衡晚抱無窮恨，誰向華亭酹一樽。
賦西淙瀑布得斷字
作者：劉克莊
朝代：宋

蒼山七百畝，主人新買斷。
于時積霧開，素瀑掛青漢。
泠泠瑟初鏗，璀璀珠乍貫。
久晴雨瓢翻，忽暖冰柱泮。
恍如白浪湧，翔舞下鳧鴈。
又疑黄河决，禜祭沉玉瓚。
不然蟒出穴，或是虹吸澗。
客言下有潭，龍伏不可玩。
攫拏起雲氣，噴薄蘇歲旱。
平生愛奇心，欲此築飛觀。
沿流踏淺清，陟巘騰汗漫。
低頭拜主人，分我華山半。
質子
作者：劉克莊
朝代：宋

七雄側目虎狼都，仁暴端由取舍殊。
燕太子留生馬角，楚王心作牧羊奴。
贈唐谷
作者：劉克莊
朝代：宋

唐氏源流遠，奇才每間生。
勤于騷有分，舉以相知名。
吾子攻詩苦，先民恥藝成。
常卿不可見，見汝眼猶明。
贈四明余天與
作者：劉克莊
朝代：宋

七聚惟莆最僻窮，四明狂客此飄蓬。
聖門性命言猶罕，俚俗支干說未通。
子術縱高於季主，吾年已老似申公。
貧家無處撰車馬，草草搜詩亦欠工。
贈天台通上人
作者：劉克莊
朝代：宋

老倦逢迎揖客稀，上人乃肯顧柴扉。
愧無林下茶瓜待，忽有空中杖錫飛。
師瘦能吟無本句，吾窮難贈大顛衣。
此行不枉觀南海，探得珊瑚滿載歸。
贈天台陳相士
作者：劉克莊
朝代：宋

徑草齊腰人跡稀，凌晨忽有叩柴扉。
遠携吾子出疆贄，來看先生杜德機。
許燕頷侯行且驗，評鳶肩夭是耶非。
惜無斗酒堪澆汝，一曲勞歌贈北歸。
贈天隠李君瑞一首
作者：劉克莊
朝代：宋

唱名納祿尤崖異，誓墓休官更崛奇。
先輩翔而皆集矣，廣文得此欲逃之。
聖門豈不高曾晳，列傳何爲首伯夷。
虎帥聽君誰敢犯，莫欺此老白鬚眉。
贈女學士
作者：劉克莊
朝代：宋

女子談天世有之，福唐吳媛獨神奇。
語多中的疑明思，心自通靈不問龜。
聞道膝邊隨季主，定傳肘後與文姬。
未知誰是吹笙侶，玉鏡臺前要畫眉。
贈宇文貢士
作者：劉克莊
朝代：宋

君家忠節著先朝，廟院如今稍寂寥。
晉代褒勛侯謝澹，唐人詔姓取顔標。
地寒訪我門羅爵，天定看君世珥貂。
欲掃空齋同夜話，山荒黄獨尚無苗。
贈崇安劉相士
作者：劉克莊
朝代：宋

向來種花地，曾與五夫鄰。
有客我同姓，見君如故人。
赤身窮至骨，碧眼妙通神。
且問兩元老，何時定秉鈞。
贈崇安吳醫德安
作者：劉克莊
朝代：宋

家住武夷精舍邊，若非悟道必逢仙。
不爲宰相渾閑事，只作名醫也自賢。
羞與市爭伯休價，儘教人負宋清錢。
幔亭泉石應如故，安得相從刺釣船。
贈川郭
作者：劉克莊
朝代：宋

川郭顛狂甚，平生挾術游。
老猶携侍女，貧不諂公侯。
用藥多投病，酬錢或掉頭。
金陵官酒貴，應典舊貂裘。
贈庸齋
作者：劉克莊
朝代：宋

挾策端平偶見遺，不旋踵已遇嘉熙。
雖聞栖楚叩墀語，不見陽城伏閤時。
下殿君能和富范，上房吾願讓夷夔。
或疑廉藺曾相避，知兩翁心更有誰。
贈建陽醫士楊椿老二首·其一
作者：劉克莊
朝代：宋

當年琴調絕平平，妄意先賢宰武城。
邑有澹臺猶欠識，始知令尹未聰明。
贈建陽醫士楊椿老二首·其二
作者：劉克莊
朝代：宋

晚愛聃書義味長，無身始與患相忘。
殘年頗覺饑難忍，未敢貪君不死方。
贈張南金二絕·其一
作者：劉克莊
朝代：宋

家寄桐城身在蒲，袖中又有嶠南書。
茅山極目茶亭遠，知向何州度歲除。
贈張南金二絕·其二
作者：劉克莊
朝代：宋

韓慥林開妙不傳，請君自算小行年。
公卿誰是揮金者，大半將詩準卦錢。
贈徐相師
作者：劉克莊
朝代：宋

許負遺書果是非，子憑何處說精微。
使君豈必如椰大，丞相元來要瓠肥。
袖闊日常籠短刺，肩寒春未換單衣。
半頭布袋挑詩卷，也道游方賣術歸。
贈括蒼管生二絕·其一
作者：劉克莊
朝代：宋

八十瞎兼攣，形骸槁木然。
不煩大司命，更算小行年。
贈括蒼管生二絕·其二
作者：劉克莊
朝代：宋

輅死向千年，占書世失傳。
安知無肘後，留在遠孫邊。
贈施道州二首·其一
作者：劉克莊
朝代：宋

施先生學有源流，家自長安徙益州。
疇昔建牙當一面，祇今失國託諸侯。
身僑嶽麓無生計，目斷岷峨起暮愁。
聞道漢廷須黼黻，蜀珍那得此淹留。
贈施道州二首·其二
作者：劉克莊
朝代：宋

胡塵突過劍門關，西顧于今尚未寬。
早晚相如通僰道，蒼皇子美問長安。
拮据自笑營巢拙，枘鑿明知合轍難。
縱有望鄉樓百尺，淡煙衰草莫凭欄。
贈日者朱俊甫二首·其一
作者：劉克莊
朝代：宋

老子瞢騰大化中，支干一字不能通。
請君留取談天口，去訪橫渠與了翁。
贈日者朱俊甫二首·其二
作者：劉克莊
朝代：宋

謝公閉墅懶圍棋，董相還家且下帷。
見說金甌殊未定，問君魁柄屬之誰。
贈日者程士熙
作者：劉克莊
朝代：宋

竹溪滿口相稱說，韓慥林間一輩流。
少不如人今已老，天之命我子難修。
桑蓬壯志無成就，箕斗虛名有悔尤。
試爲端蓍占歲晚，幾囤棗實幾蹄牛。
贈日者袁天勳
作者：劉克莊
朝代：宋

多識名公與鉅卿，也携贄卷到柴荆。
神巫未易覘壺子，太卜安能筮屈平。
且喜天綱家有種，不憂日者傳無名。
村翁耄矣詩全退，同社諸人各善鳴。
贈日者陳達夫六言二首·其一
作者：劉克莊
朝代：宋

昔有君平季主，今無韓慥林開。
終日垂帷閉肆，或時戴笠盤街。
贈日者陳達夫六言二首·其二
作者：劉克莊
朝代：宋

樗翁書題閑慢，萬言不直豪芒。
奪了巡官行貨，攙他太卜牙郎。
贈東塔璵老
作者：劉克莊
朝代：宋

南寺上人禪學苦，東岡老子法筵開。
遥知大設伊蒲供，送汝挑包去撈齋。
贈林信夫
作者：劉克莊
朝代：宋

昔日相師今畫師，依然紅頰映霜髭。
懶爲閲世青白眼，寫出無聲水墨詩。
胸次九流人物鏡，筆端三友歲寒枝。
刺桐城裏多豪貴，絕藝何憂不見知。
贈梅巖王相士二絕·其一
作者：劉克莊
朝代：宋

王大曹瞞伎倆均，華佗郭璞枉危身。
傳君秘訣君牢記，但道君侯是貴人。
贈梅巖王相士二絕·其二
作者：劉克莊
朝代：宋

和靖詩高千古瘦，逃禪畫妙一生貧。
勸君別換新標榜，莫靠梅花賺殺人。
贈楊相士
作者：劉克莊
朝代：宋

西北功名奮發秋，南轅咄咄欲何求。
似聞君識壺丘子，自笑吾非定遠侯。
鵷鷺行難看鳬雁，麒麟閣不畫獼猴。
故人若問樗庵老，林下吟詩白却頭。
贈永福黄國孫
作者：劉克莊
朝代：宋

尚記鳴琴錦水濱，華宗贊府偶同寅。
涉哦松筆規隨我，傳種花詞膾炙人。
潘令鬢毛兩堆雪，崔丞詩賦一微塵。
覽君姓氏詢鄉里，舊事關心感慨頻。
贈洪道人圓定
作者：劉克莊
朝代：宋

道人三昧力，手閲幾巖磚。
既用功追琢，何憂質得堅。
玉因石攻美，月以斧修圓。
非遇良工剖，陶泓不受鎸。
贈浦城陳貢士適
作者：劉克莊
朝代：宋

聞與先師是切鄰，束書無定橐裝貧。
不辭遠道長爲客，未有荒山可掩親。
石槨懸知非爾力，麥舟今豈乏斯人。
吾聞葬禮隨豐儉，布被珠襦到底均。
贈玉隆劉道士
作者：劉克莊
朝代：宋

觀中曾訪老黄冠，爾尚爲童立醮壇。
新染氅衣披得稱，舊泥丹竈出來寒。
詩非易作須勤讀，琴亦難精莫廢彈。
憶上洪崖題瀑布，因游試爲拂塵看。
贈王月軒用意一韻
作者：劉克莊
朝代：宋

江湖少菰米，京洛足風塵。
生命主窮鬼，贈詩多貴人。
芒鞋雙堠遠，斗糴一家貧。
吾力輕於羽，安能舉百鈞。
贈碧眼相士六言二首·其一
作者：劉克莊
朝代：宋

耳白無蓋世名，眼碧有奇中語。
老夫定非醉翁，斯人莫是初祖。
贈羅攝官
作者：劉克莊
朝代：宋

一夢端爲文字祥，華宗復出小君章。
無家來去如潮水，有鬼揶揄向路傍。
肯顧雀羅殊鄭重，欲爲雞黍愧荒凉。
燕昭歿後金臺少，僮瘦馿饑驛堠長。
贈翁卷
作者：劉克莊
朝代：宋

非止擅唐風，尤於選體工。
有時千載事，祇在一聯中。
世自輕前輩，天猶活此翁。
江湖不相見，纔見又西東。
贈翁定
作者：劉克莊
朝代：宋

相逢乍似生朋友，坐久方驚隔闊餘。
徧問諸郎皆冠带，自言別業可樵漁。
住鄰秦系曾居里，老讀文公所著書。
十七年間如電瞥，君鬚我鬢兩蕭疎。
贈菊庵李道人
作者：劉克莊
朝代：宋

萬言萬當眼睛毒，一裘一盂口體足。
不共孤竹子爭薇，却與柴桑翁爭菊。
贈蕭高士
作者：劉克莊
朝代：宋

玉笥蕭高士，超然物外姿。
能彈廣陵操，會作豫章詩。
紫府非無分，丹房未有基。
西山多隠者，何必遠求師。
贈蜀士盧石受二首·其一
作者：劉克莊
朝代：宋

蜀郡盧夫子，沉冥不偶時。
幽深病梨賦，奇怪磔蟇詩。
古有嚴并李，今無曠與夔。
何當短檠下，歷歷叩羣疑。
贈蜀士盧石受二首·其二
作者：劉克莊
朝代：宋

井絡纏兵慘，瞿塘下棹輕。
命寧一錢直，腹載五車行。
姑覽無諸跡，休聽望帝聲。
世無韓十八，誰識玉川生。
贈術者施元龍
作者：劉克莊
朝代：宋

信上多人物，華宗譜最蕃。
遥遥忘世胄，僕僕傍誰門。
眼毒偏奇中，心靈每預言。
禿翁無阿堵，何以贈南轅。
贈許登仕
作者：劉克莊
朝代：宋

蓬戶無人來問疾，薇垣道汝妙通仙。
此翁書眼真盲矣，之子心眸愈瞭然。
預算粉郎將死日，能推絳老始生年。
清漳守相方懸榻，應助君平賣卜錢。
贈謝子杰校勘六言三首·其一
作者：劉克莊
朝代：宋

高比伏生轅固，熱瞞賈誼朱忠。
我自號病居士，君無戲盲老翁。
贈謝子杰校勘六言三首·其三
作者：劉克莊
朝代：宋

功名隨露電過，文字與星斗垂。
吾評潞公五福，何如放翁萬詩。
贈謝子杰校勘六言三首·其二
作者：劉克莊
朝代：宋

喚做獃子憨子，管他火星孛星。
造物小兒則劇，先生大醉未醒。
贈豫知子
作者：劉克莊
朝代：宋

隔膜能知人肺肝，瞭如燭照與龜鑽。
敏於一行推棋子，妙似堯夫測牡丹。
道是鬼來疑太黠，驀然仙去覓應難。
身今槁木寒灰樣，慙愧巫咸子細看。
贈貴上人
作者：劉克莊
朝代：宋

貴公葬法妙蓍龜，眼力尤高異管窺。
先世曾從牧堂學，前身疑是涅槃師。
服寒食散方誰驗，營土饅頭計已遲。
我卜寢丘將斬草，重來莫負老人期。
贈趙醫立之
作者：劉克莊
朝代：宋

世醫多孟浪，趙子獨專精。
術穩常無誤，能高素有名。
方書真爛熟，裘馬極鮮明。
自笑貧兼病，將何贈宋清。
贈輝書記二首·其一
作者：劉克莊
朝代：宋

野老柴門不慣開，有僧飛錫自天台。
前身莫是寒山子，携得清詩滿袖來。
贈輝書記二首·其二
作者：劉克莊
朝代：宋

棒喝機鋒捷似飛，推敲事業費尋思。
師歸定被叢林笑，腹裏無禪却有詩。
贈郭相士俊夫
作者：劉克莊
朝代：宋

東郭無全履，南轅似轉蓬。
自慙老中壘，莫誤小林宗。
若見同胞子，爲言禿鬢翁。
衰年不堪玩，一病一龍鍾。
贈錢道人
作者：劉克莊
朝代：宋

除了布裘外，都無物自隨。
跣能行大雪，饑但嚥華池。
說相言多驗，嫌錢事更奇。
一般難曉處，裝背貴人詩。
贈鍾主簿父子
作者：劉克莊
朝代：宋

旗鈴接跡向西馳，丹桂靈椿並一時。
競說郎君能跨竈，頓令老子欲笞兒。
妙年不患錐無穎，前輩曾言木就規。
相國晏公元楚産，何須千里遠求師。
贈防江卒六首·其一
作者：劉克莊
朝代：宋

陌上行人甲在身，營中少婦淚痕新。
邊城柳色連天碧，何必家山始有春。
贈防江卒六首·其三
作者：劉克莊
朝代：宋

昨者邳徐表奏通，聖朝除吏遍山東。
新來調卒防秋浦，又與山東報不同。
贈防江卒六首·其二
作者：劉克莊
朝代：宋

壯士如駒出渥洼，死眠牖下等蟲沙。
老儒細爲兒郎說，名將皆因戰起家。
贈防江卒六首·其五
作者：劉克莊
朝代：宋

戰地春來血尚流，殘烽缺堠滿淮頭。
明時頗牧居深禁，若見關山也自愁。
贈防江卒六首·其六
作者：劉克莊
朝代：宋

一炬曹瞞僅脫身，謝郎棋畔走苻秦。
年年拈起防江字，地下諸賢會笑人。
贈防江卒六首·其四
作者：劉克莊
朝代：宋

身屬嫖姚性命輕，君看一蟻尚貪生。
無因喚取談兵者，來向橋邊聽哭聲。
贈陳起
作者：劉克莊
朝代：宋

陳侯生長紛華地，却以芸香自沐熏。
鍊句豈非林處士，鬻書莫是穆參軍。
雨簷兀坐忘春去，雪案清談至夜分。
何日我閑君閉肆，扁舟同泛北山雲。
贈雪山李道人二首·其一
作者：劉克莊
朝代：宋

巧歷推修短，前知定吉凶。
吾爲立標榜，喚做小淳風。
贈雪山李道人二首·其二
作者：劉克莊
朝代：宋

離亂雪山隔，艱難蜀信通。
道人能縮地，移取向江東。
贈音上人
作者：劉克莊
朝代：宋

脫白披緇迹涉奇，傍人能說舉幡時。
禪家合掌來參請，烏寺摇頭不住持。
喜捨未逢大檀越，實封輸與小沙彌。
是凡是聖都休問，且爲渠看一袖詩。
贈風水僧
作者：劉克莊
朝代：宋

向人說葬又談空，郭璞瞿曇併入宗。
背得山經如誦呪，頂將禪笠去尋龍。
徧爲檀越裁生壙，預定公侯出某峯。
想亦自營歸寂處，一丘卵塔種青松。
贈馬相士二首·其一
作者：劉克莊
朝代：宋

嫗貌何妨至輔臣，猴形亦有上麒麟。
伏波眉目空如畫，不是雲臺劍佩人。
贈馬相士二首·其二
作者：劉克莊
朝代：宋

荀卿粗了心形者，蒯徹安知背面哉。
別有精微書不載，待君見了季咸來。
贈高九萬并寄孫季蕃二首·其一
作者：劉克莊
朝代：宋

諸人凋落盡，高叟亦中年。
行世有千首，買山無一錢。
紫髯長拂地，白眼冷看天。
古道微如綫，吾儕各勉旃。
贈高九萬并寄孫季蕃二首·其二
作者：劉克莊
朝代：宋

菊磵說花翁，飄蓬向浙中。
無書上皇帝，有句惱天公。
世事年年異，詩人箇箇窮。
築臺并下榻，今豈乏英雄。
贈高效士
作者：劉克莊
朝代：宋

季咸莫測壺丘子，詹尹安知屈大夫。
老子即今無可卜，問君活得幾年無。
赤壁圖
作者：劉克莊
朝代：宋

共餐鱸一箸，各飲酒三升。
客去主人睡，明朝醉未興。
赤姪孫改名圭行冠禮一首
作者：劉克莊
朝代：宋

冠非責童子禮，兒必讀手澤書。
簞瓢回也不改，宗廟赤爾何如。
起來
作者：劉克莊
朝代：宋

起來呵手檢衣篝，燭影蛩聲伴小樓。
頼有夢中堪細說，錦牋寫不盡離愁。
越臺
作者：劉克莊
朝代：宋

南帝當年此築臺，稱雄亦豈偶然哉。
謾通異國求陽燧，不道偷兒飲漆杯。
能使越人存舊跡，始知秦吏有奇才。
祇今黄屋歸何處，但見牛羊夕下來。
趙昌花
作者：劉克莊
朝代：宋

要識洛陽姚魏面，趙昌著色亦名家。
可憐俗眼無真賞，不寶丹青寶墨花。
趙昭儀春浴行
作者：劉克莊
朝代：宋

花奴一雙鬢垂耳，綠繩夜汲露桃蘂。
青桂寒烟濕不飛，玉龍呵暖紅薇水。
翠靴踏雲雲帖妥，燕釵微卸香絲鬌。
小蓮夾擁真天人，紅梅犯雪欹一朵。
鸞錦屏風畫水月，鵁鶄抱頸唼蘭葉。
劉郎散盡金餠歸，笑引香綃護癡蝶。
趙清獻墓
作者：劉克莊
朝代：宋

南渡先賢迹已稀，蕭然華表立山陂。
可曾長吏修祠宇，便恐樵人落樹枝。
幾度過墳偏下馬，向來出蜀只携龜。
自憐日暮天寒客，不到林間讀隧碑。
趙禮部和余梅花十絕送林錄參微而婉哀而不怨雜之萬如詩中殆不可辨老拙不敢當也別課一詩以謝
作者：劉克莊
朝代：宋

更無一點涴鉛華，狀出冰枝糝玉葩。
十絕頓令儂北面，萬如元住子東家。
自羞貧女釵邊朵，難傍宮人額上花。
縱使朔風如鐵勁，未妨雪月照槎牙。
跋周忘機畫一首
作者：劉克莊
朝代：宋

周郎詞藝妙天下，似是詩家非畫家。
寧與嵇公寫琴操，不爲盛尹作梅花。
跋唐賢論史圖
作者：劉克莊
朝代：宋

定是當時有難疑，一賢指畫衆肩隨。
而今縱有人揮麈，問者爲誰聽者誰。
跋小寺舊題
作者：劉克莊
朝代：宋

禪几曾陪白氎巾，柑花似雪鬭芳新。
而今柑子圓如彈，不見澆花供佛人。
跋張敞畫眉圖
作者：劉克莊
朝代：宋

列岫新眉淡復濃，黛螺百斛不堪供。
迴頭却笑張京兆，只掃閨中兩點峰。
跋方寔孫長短句
作者：劉克莊
朝代：宋

金針玉指巧安排，直把天孫錦剪裁。
樊素口中都道得，春鶑囀處細聽來。
欲歌郢客聲難和，纔誤周郎首已迴。
可惜禁中無應制，等閑老却謫仙才。
跋方雲臺文藁二十韻
作者：劉克莊
朝代：宋

文人何瑣碎，夫子獨雄尊。
擊水移南海，追風出大宛。
黑潭龍怒起，碧宇鶻孤鶱。
翕曶波濤湧，須臾電雹奔。
筆鋒山突兀，墨瀋雨傾翻。
軒豁青天露，淒迷白晝昏。
至微該草樹，極大括乾坤。
金鼓條侯壁，旌旗渭上屯。
聚如羣玉圃，散似建章門。
覽岱親臨頂，窮河直至源。
檄書傳絕漠，詩句落中原。
猛虎堪鬚捋，脩鯨可氣吞。
寂寥時數語，浩蕩或千言。
神與經營力，誰窺斧鑿痕。
流行通象桂，模刻遍湘沅。
欲揀皆逢寶，將芟不見繁。
居然開穾奧，詎肯闖籬籓。
坎井疑天大，溪流笑海渾。
不妨兒輩撼，姑付後人論。
拙詠雖卑弱，因公儻並存。
跋某人詩卷
作者：劉克莊
朝代：宋

元祐賦律古，熙寧經義新。
請君忙改藝，詩好誤終身。
跋桂姪梅絕句
作者：劉克莊
朝代：宋

老鶴收聲只自悲，戛然清唳警衰遲。
不嫌汝伯無漆髮，稍喜吾家有白眉。
二尺檠邊能辦此，百花頭上更饒誰。
隆乾衣鉢須人繼，莫負樊川望阿宜。
跋潘岳悼亡一首
作者：劉克莊
朝代：宋

長恨齊眉人已往，可憐尊足者猶存。
乃知劍履圖麟閣，不似琴書隠鹿門。
跋青陽尉古賦
作者：劉克莊
朝代：宋

青陽少府筆如椽，袖出騷人體物篇。
往昔上林推蜀客，後來赤壁有坡仙。
自言避地僑江表，誰誦凌雲向上前。
螢雪一生家萬里，漢庭給札定何年。
路傍桃樹
作者：劉克莊
朝代：宋

爲愛橋邊半樹斜，解衣貰酒隔橋家。
唐人苦死無標致，只識玄都觀裏花。
踏莎行
作者：劉克莊
朝代：宋

日月跳丸，光陰脫兔。登臨不用深懷古。向來吹帽插花人，盡隨殘照西風去。老矣征衫，飄然客路。炊煙三兩人家住。欲攜斗酒答秋光，山深無覓黃花處。
踏莎行
作者：劉克莊
朝代：宋

驅鵲營橋，呼蟾出海，朝朝暮暮遙相望。誰知風雨此時來，銀河便有些波浪。玉兔迷離，金雞嘲晰，二星無語空惆悵。元來上界也多魔，天孫長怨牽牛曠。
蹙操
作者：劉克莊
朝代：宋

老賊所憂惟備權，豈知中憤氣同然。
諸賢莫道江東小，蹙操惟消兩少年。
身在一首
作者：劉克莊
朝代：宋

身在樵村釣瀨行，秋豪不與市朝爭。
目云嗜酒相繩急，謗到吟詩所犯輕。
沉水一銖銷永晝，蠹書數葉伴殘更。
閉門孤學無窮味，笑殺韓公接後生。
軍中樂
作者：劉克莊
朝代：宋

行營面面設刁斗，帳門深深萬人守。
將軍貴重不據鞍，夜夜發兵防隘口。
自言虜畏不敢犯，射麋捕鹿來行酒。
更闌酒醒山月落，綵縑百段支女樂。
誰知營中血戰人，無錢得合金瘡藥。
軹道
作者：劉克莊
朝代：宋

秦暴渾如狼牧羊，築臨洮郡至咸陽。
苦防齊客出關外，豈料子嬰降道傍。
輓方倅巖仲二首·其一
作者：劉克莊
朝代：宋

上世師朱氏，慈闈祖艾軒。
惓惓纂遺緒，歷歷識前言。
柳記多先友，遷書頼外孫。
悲哉此奇士，寂寞向寒原。
輓方倅巖仲二首·其二
作者：劉克莊
朝代：宋

身後青名在，辛勤卜此阡。
書丹翰林筆，埋玉息庵錢。
葛帔孤誰託，蒿簪婦亦賢。
許丞無事業，千古以廉傳。
輓方宜人二首·其一
作者：劉克莊
朝代：宋

貧道我兒孝，姑云此婦賢。
諸郎丹穴種，夫子玉堂仙。
□□□寧忍，煎膠法不傳。
多情潘騎省，應賦悼亡篇。
輓方宜人二首·其二
作者：劉克莊
朝代：宋

分斷金釵股，全遮玉鏡輝。
竟令鸞獨舞，愁見雉雙飛。
月照梁鴻案，塵凝孟母機。
平生竺乾學，至此是真歸。
輓鄭郎公衛夫婦二首·其一
作者：劉克莊
朝代：宋

燈窗磨歲月，竹帛勒功名。
晦迹溪西隠，終身谷口耕。
似山猶有漏，於佛悟無生。
尚喜家駒駿，何慚輔嗣甥。
輓鄭郎公衛夫婦二首·其二
作者：劉克莊
朝代：宋

遺言傳屬纊，內則冠幽閨。
劉尹真長妹，黔婁處士妻。
鸞離暮年恨，鶴弔凍雲迷。
慧性無生滅，幡花導向西。
轅固
作者：劉克莊
朝代：宋

非竇太皇崇老子，呵公孫子詫周公。
漢廷可是無驍勇，刺彘須煩九十翁。
辛亥三月九日宿囊山
作者：劉克莊
朝代：宋

已買荒山卜毳藏，豈知來此借禪床。
傍人盡怪病摩詰，送客不嫌窮孟嘗。
皓白羣仙應笑老，昏花太乙謾分光。
何時鄰里持牛酒，却賀先生返故鄉。
辛亥去國陳宗之胡希聖送行避謗不敢見希聖贈二詩亦不敢答乙卯追和其韵·其一
作者：劉克莊
朝代：宋

苛留不覺夏徂秋，甚笑周顒却效尤。
往聖明言衰戒得，先賢亦謂耄宜休。
空疎謁帝無高論，老退明農已熟籌。
慚愧二君更迂闊，遠看逐客欲何求。
辛亥去國陳宗之胡希聖送行避謗不敢見希聖贈二詩亦不敢答乙卯追和其韵·其二
作者：劉克莊
朝代：宋

屢叩龍墀自免冠，虺隤初喜卸華鞍。
病疎賓客麾之去，老愛兒孫遺以安。
夙昔賜茶鄰御座，即今送菜仰園官。
蕭然几案無書冊，時取君詩反覆看。
辛亥各口占十絕·其一
作者：劉克莊
朝代：宋

和靖湖邊冷笑人，白頭來戀屬車塵。
此行莫與孤山訣，重見除非是後身。
辛亥各口占十絕·其一〇
作者：劉克莊
朝代：宋

誅虎竊弓誰繼者，留邕執筆定何如。
東都臺閣猶多士，未便無人續漢書。
辛亥各口占十絕·其七
作者：劉克莊
朝代：宋

向來寵辱皆虛假，老去親冤兩掃平。
豈有陳三送遷客，亦無邢七賣先生。
辛亥各口占十絕·其三
作者：劉克莊
朝代：宋

乞骸親奉留行詔，擢髮猶蒙掩覆恩。
澤畔纍臣回首處，湯村已遠更徐村。
辛亥各口占十絕·其九
作者：劉克莊
朝代：宋

柱史頌卿壓病身，年高拜立兩愁人。
龍鍾忽被還山詔，腰脚於今得欠伸。
辛亥各口占十絕·其二
作者：劉克莊
朝代：宋

葦間一葉且延緣，奎壁祥光上燭天。
定有異人遥望氣，箇船不是米家船。
辛亥各口占十絕·其五
作者：劉克莊
朝代：宋

玉局摛文毫尚濕，金華開卷席猶溫。
不妨繳納朝堂了，帝賜新銜號後村。
辛亥各口占十絕·其八
作者：劉克莊
朝代：宋

院吏忙抄詔草辭，家奴却負錦囊隨。
更無客議坡公制，一任人嘲李老詩。
辛亥各口占十絕·其六
作者：劉克莊
朝代：宋

汗脚誰教上玉臺，却尋前路繫芒鞋。
自嫌到了無仙分，已踏金鰲跌下來。
辛亥各口占十絕·其四
作者：劉克莊
朝代：宋

曝背聊披陶子絮，壓衣且繫呂公絛。
可憐太白心猶騃，不著蓑衣著錦袍。
辛卯春日
作者：劉克莊
朝代：宋

甫報弓旌召，俄聞彈射攻。
匹如飲甘露，又似斬春風。
雲夢吞伊輩，須彌納箇中。
故山多芧栗，不必問狙公。
辛卯滿散天基節即事六首·其一
作者：劉克莊
朝代：宋

老作黄冠返舊山，尚支驛料破衙官。
孤臣毫髮皆君賜，獨坐風廊不覺寒。
辛卯滿散天基節即事六首·其三
作者：劉克莊
朝代：宋

聞說都人競出嬉，御街簫鼓倍年時。
相公入奏天顔喜，半夜楊州送捷旗。
辛卯滿散天基節即事六首·其二
作者：劉克莊
朝代：宋

門廡無人殿未開，白頭散吏久徘徊。
年年歲歲千秋節，長占群官第一來。
辛卯滿散天基節即事六首·其五
作者：劉克莊
朝代：宋

野衲云云祝聖躬，亦拈拂子演宗風。
恨渠僻陋無聞見，不識光公與杲公。
辛卯滿散天基節即事六首·其六
作者：劉克莊
朝代：宋

小臣無狀挂丹書，還著青袍兩載餘。
物色依然如碧鸛，階銜久矣削緋魚。
辛卯滿散天基節即事六首·其四
作者：劉克莊
朝代：宋

約己隆親禮不同，鈞天無讌錫臣工。
太皇勳德侔高帝，陛下謙恭似孝宗。
辟支巖
作者：劉克莊
朝代：宋

不上巖來四十年，高僧滅度我皤然。
歸葱嶺路止隻履，訪草庵基無一椽。
狂欲片帆浮巨浸，老扶雙拐到危巔。
誰人肯伴黄師伯，何不旁邊著兩禪。
辭桂帥辟書作
作者：劉克莊
朝代：宋

一昨聞公莫府開，夢魂頻繞嶺頭梅。
久拋鞾袴辭軍去，忽有弓旌扣戶來。
茅舍相過爭借問，荷衣欲出却徘徊。
舊時檄筆今焚棄，孤負黄金百尺臺。
辰山
作者：劉克莊
朝代：宋

一峯疊三洞，迺似弘景樓。
下洞初俯入，蘚室寒颼颼。
中洞忽躍出，有逕通玄幽。
豁然崖谷判，萬態誰鑴鎪。
或如植寶幢，或如綴珠旒。
或如鯤鯨飛，或如龍麟游。
石橋狀天台，木棧疑蜀州。
稍憇大士巖，遂經羽人丘。
力窮至上洞，身載雲氣浮。
未畢山水緣，勉爲塵世留。
平生避地心，茲焉宜菟裘。
長斧樵青壁，短簑耘綠疇。
獨恨汲路遠，溪澗皆背流。
會當逢異人，卓錫成靈湫。
辰山道人
作者：劉克莊
朝代：宋

道人何爲者，寒暑一破衫。
髮白具老態，口訥稀冗談。
我陪小隊來，猿鳥窺層嵐。
道人方掩戶，燕坐彌陁龕。
迎客不下山，送客不出庵。
即之疑槁木，面目寒巉巖。
贈錢漠然謝，有若投諸潭。
微言歲計熟，收芋已滿籃。
斯人未識字，豈必曾遍參。
所立偶自高，可儆佞與貪。
迎候林德輔帥參一首
作者：劉克莊
朝代：宋

西埜約余同薦禰，六丁力盡不能留。
霜蹄屢蹶追風驃，皓首還登載月舟。
伊昔士元曾別駕，即今子美尚參謀。
浮榮膜外何須較，且可歸來秉燭游。
迎候艮翁二首·其一
作者：劉克莊
朝代：宋

問訊江邊白首郎，可堪留滯向殊方。
遠遊定有騷哀郢，新集應添賦弔湘。
得路諸公蛇入宇，去國幾箇鶴還鄉。
與君大勝於劉柳，歲晚鄰翁約未償。
迎候艮翁二首·其二
作者：劉克莊
朝代：宋

恰則含香文德殿，俄而攬轡祝融峯。
得非麟角驚凡目，或是蛾眉妬冶容。
六丈一勾非惡意，兩翁相對少歡悰。
西山北郭多幽事，雖老猶堪撰杖從。
追和南塘韻呈湯伯紀尹子潜
作者：劉克莊
朝代：宋

誄南浦了誄餘杭，各掩新丘若斧堂。
不見天球在東序，競吹宮笛奏西凉。
後生誰附青雲傳，故吏惟餘白首郎。
浩歎縹縹雙鳳遠，老身如鴈漫隨陽。
追用南塘韻題尹剛中潜齋
作者：劉克莊
朝代：宋

幽士慕鱗潜，通人笑蚓廉。
誑腸齏味美，節腹筍生添。
諸老徒推轂，先生且下簾。
食惟陳簋二，餽不費金兼。
和靖招延晚，方齋仕進恬。
緒言傳粹密，古調掃穠纖。
紫氣來傍境，靈氛告吉占。
因思眠雨艇，得似曝晴簷。
無己游坡谷，徂徠客弼淹。
芻言輕一羽，未必動巖瞻。
退之
作者：劉克莊
朝代：宋

向來諛墓人，其報在身後。
柳車不免埋，硫黄安能壽。
流傳碑板多，篇篇說不朽。
溘先同露電，沙魘曰山斗。
送丁元暉知南海
作者：劉克莊
朝代：宋

不用急符催，先行要看梅。
歲時親祭海，休沐必登臺。
鮑井聊供飲，韓碑待拭苔。
遥知蠻俗喜，令尹带琴來。
送丁南一
作者：劉克莊
朝代：宋

疇昔奇君志不凡，天風萬里送雲帆。
只須讀賦驚崔郾，何待移書祝陸傪。
墨點不施紅勒帛，錦衣與換白襴衫。
定知慷慨丹墀對，千載平津尚有慙。
送三趙
作者：劉克莊
朝代：宋

聞說金雞下帝傍，徑從楚澤返虞庠。
當時只道芻言切，今日徐思欖味長。
中壘幾封知有漢，奉天一詔可存唐。
却憐依附冰山者，不信雲開見太陽。
送五六弟赴四明倉官
作者：劉克莊
朝代：宋

子去爲倉氏，人應重客卿。
須憐舂簸苦，勿愛釜鍾贏。
羊貴脾神厄，葠佳肺氣平。
親闈最關念，頻寄鴈傳聲。
送人西上·其一
作者：劉克莊
朝代：宋

華胄惟莆冠七閩，陳巖所産必聞人。
穆陵鳳閣曾分席，朝道麟臺有後身。
上覽四書方唱嘆，子行三策好條陳。
明時獨擅將雛曲，未數燕山桂與椿。
送人赴廬陵尉
作者：劉克莊
朝代：宋

聞說江西路，而今不宿師。
省民來著業，少府去吟詩。
夜月營門鼓，春風射圃旗。
雖然溪峒事，閑暇要先知。
送仙遊黄尉
作者：劉克莊
朝代：宋

三載仙谿上，蕭然少府廳。
不曾填格日，但見纂圖經。
黄綬離卑冗，青衿冒典刑。
泉潮相接壤，尤可奉親庭。
送仲晦國錄赴康州二首·其一
作者：劉克莊
朝代：宋

帝重南邦妙選掄，徐卿又駕兩朱輪。
龍潛不付繭絲手，蜑俗爭看玉雪人。
五瘴下車如痛癢，二麾負郭尚清貧。
吾評此去今蕭汲，惜不居中牧遠民。
送仲晦國錄赴康州二首·其二
作者：劉克莊
朝代：宋

別我暑行三百里，使君此舉古今稀。
班荆不以牙旗從，剪韭都忘草具微。
浪汩鳶飛毋久住，潁川鳳下可遄歸。
未妨黠鬼揶揄笑，專壑專城孰是非。
送仲晦徐監丞
作者：劉克莊
朝代：宋

曩歲屢嗟蕭補郡，此行稍喜□居中。
□□□□□□□，清議從來在澤宮。
未必諸生無郭泰，□□□□□□□。
遥知共起淹中蕝，不必畦間拾穗翁。
送仲白
作者：劉克莊
朝代：宋

官舍蕭條葦蓋簷，拾薪獨有一長髯。
同來社友因饑瘦，遠作參軍得俸廉。
國士交情窮乃見，古人詩律晚方嚴。
中年各要身强健，別後寒衣切記添。
送伯紀禮部造朝兼簡息菴二首·其一
作者：劉克莊
朝代：宋

傳聞東澗拜南宮，朝野皆忻泰道通。
不比唐家超子厚，壹如元祐起坡公。
官箴健論猶當續，雪月浮文不必工。
十載帝城無點墨，有懷難託北飛鴻。
送伯紀禮部造朝兼簡息菴二首·其二
作者：劉克莊
朝代：宋

謝遣弓旌久掩關，十年坐閲幾蒲團。
老臣憊不堪將橐，丞相嗔因乞挂冠。
廟算渾如孤注賭，林栖未保一枝安。
暮雲萬疊江閩遠，相見除非插羽翰。
送余子壽
作者：劉克莊
朝代：宋

去歲與君同聘召，何曾杯酒暫相離。
兵謀元帥多親訪，心事同官盡得知。
三釜忽懷歸去檄，一枰未了著殘棋。
此生聚散須牢記，記上揚州戰艦時。
送侍讀常尚書絕句六首·其一
作者：劉克莊
朝代：宋

蝕月妖蟇俄掃穴，鳴陽丹鳳力回天。
圍腰不愛重金带，洗脚寧登一葉船。
送侍讀常尚書絕句六首·其三
作者：劉克莊
朝代：宋

先帝倦勤揚末命，嗣皇訪落記孤忠。
銅人嘿嘿輸伊輩，鐵漢堂堂止此翁。
送侍讀常尚書絕句六首·其二
作者：劉克莊
朝代：宋

季唐兵柄由中尉，先漢銅山賜弄臣。
不是銀臺批敕手，北司將謂國無人。
送侍讀常尚書絕句六首·其五
作者：劉克莊
朝代：宋

瑶編日益百千人，琛稅年虧鉅萬緡。
公對玉階方寸地，細爲天子說州貧。
送侍讀常尚書絕句六首·其六
作者：劉克莊
朝代：宋

制酒何曾把巨觥，拋書不復對寒檠。
老儒願忍須臾死，要看諸賢起太平。
送侍讀常尚書絕句六首·其四
作者：劉克莊
朝代：宋

粟泉竭澤剝床膚，券封如山洩尾閭。
埒國賈胡成小販，專城太守甚癯儒。
送僧道塋
作者：劉克莊
朝代：宋

胡卿闌熱曾鳥寺，劉叟荒凉似鳥窠。
無客嘲雄知免矣，有僧謁愈欲如何。
真禪和子逢場少，會實封人說法多。
若見珍公煩問訊，天寒煨芋肯公麽。
送劉連江之官
作者：劉克莊
朝代：宋

舊說土風淳，今聞未易馴。
勢侵官府弱，稅去縣衙貧。
襆印辭州遠，開軒與海鄰。
中朝峩豸者，多用滿歸人。
送勳姪之官嵢峽五言五首·其一
作者：劉克莊
朝代：宋

津吏難繩束，灘船易覆翻。
能除一方害，不忝二劉孫。
送勳姪之官嵢峽五言五首·其三
作者：劉克莊
朝代：宋

襆被囊書去，譏征市與關。
姑全藺卿璧，勿買鄭商環。
送勳姪之官嵢峽五言五首·其二
作者：劉克莊
朝代：宋

李下與瓜田，嫌疑謹未然。
先賢監竹木，不食笋多年。
送勳姪之官嵢峽五言五首·其五
作者：劉克莊
朝代：宋

太守今元結，論交四十年。
汝行勿前却，如在父兄邊。
送勳姪之官嵢峽五言五首·其四
作者：劉克莊
朝代：宋

機難下鷗鳥，察至見淵魚。
何日抽回去，商人願出塗。
送勳姪銓試
作者：劉克莊
朝代：宋

十日陰霾潦未乾，可堪送汝上征鞍。
店荒待米晨炊晏，橋毀呼船野渡難。
尚喜山公銓綜允，莫愁冰氏戶門寒。
筆耕無準先疇薄，且著青衫揖上官。
送卓漳州二首·其一
作者：劉克莊
朝代：宋

鞾袴偏裨謁，旛花父老迎。
跖徒方攫市，結輩忽專城。
勤拊無捐瘠，寬征有願耕。
遥知南詔路，來往漸通行。
送卓漳州二首·其二
作者：劉克莊
朝代：宋

調發煩三郡，跳梁滿四郊。
欲平綠林亂，先革白茅包。
清晝狐歸穴，和風燕返巢。
姑行龔遂策，不必待鋒交。
送參議滕告院挂冠
作者：劉克莊
朝代：宋

由來恬退士，史冊亦稀疎。
唐有楊少尹，漢惟疏大夫。
翁能辭祿去，我欲殺青書。
今世無名筆，誰爲寫作圖。
送古爲徐聘君
作者：劉克莊
朝代：宋

少君早有箕山志，昔者聞之西澗公。
傾盖無堪贈程子，式閭猶記吊林宗。
老夫久已植其杖，此士孰能招以弓。
耄矣心知難再面，亂山千疊暮雲濃。
送君用姪判官
作者：劉克莊
朝代：宋

天官長榜該差久，公相繁機押敕遲。
佩玉徐行真上介，著鞭先發任羣兒。
方慚當宁詢黄髮，絕喜吾宗見白眉。
聞說守侯留禰墨，水衡召拜必同時。
送吳時父侍郎二首·其一
作者：劉克莊
朝代：宋

慧燈溥照人幽隠，心秤能權物重輕。
士子比之常相國，吏民道是蔡端明。
來時稻蟹非常熟，去日琴龜作伴行。
安得四方皆結輩，蒼黔開眼看昇平。
送吳時父侍郎二首·其二
作者：劉克莊
朝代：宋

十行禮促歸荷橐，五朵雲飛墮草廬。
西北戰塵鋒銳甚，東南民力磬懸如。
帝開宣室初前席，公憶康山舊讀書。
問訊少君無恙否，衰殘久不奉雙魚。
送周監門
作者：劉克莊
朝代：宋

一領青衫似敗荷，奈君母老秩卑何。
三年幕府無人薦，常日柴門有客過。
身畔擔輕藏俸少，江頭船重載書多。
故人若問軍中事，爲說防秋夜枕戈。
送哀倅方巖仲并呈太守湯息庵
作者：劉克莊
朝代：宋

去郡于茲十八年，讙傳良牧出藩宣。
更煩逸驥康沂海，會見靈禽下潁川。
絕喜鈴齋新有助，莫嫌玉局冷無懽。
此行未論膠東賞，且作廉丞亦自賢。
送外弟方時父寄呈□古心相公
作者：劉克莊
朝代：宋

一自子猷迴棹後，溪邊風雪少來賓。
櫟樗吾偶逃天伐，瓜葛君猶訪古親。
不以癡頑疎此老，絕勝富貴合它人。
相公留下陽春脚，應念詩翁白首貧。
送大淵宰安溪七言三首·其一
作者：劉克莊
朝代：宋

御堦人看放班回，誰記乾淳舊事哉。
進卷已嘗觀所主，聞絃上欲老其才。
割鷄必待民謠著，峨豸多由縣譜來。
莫道勝流俱不屑，艾軒做了到誠齋。
送大淵宰安溪七言三首·其三
作者：劉克莊
朝代：宋

吾觀明府毫端妙，傳得尊公肘後方。
番俗尚歌漢東柳，莆人不剪召南棠。
威驅未若心懷惠，內荏徒然外抑强。
想見江鄉與閩嶠，家家各炷一爐香。
送大淵宰安溪七言三首·其二
作者：劉克莊
朝代：宋

昏昏默默嗟衰朽，白白紅紅憶盛强。
自古人惟稱單父，至今我尚愛桐鄉。
刈時留取葵根在，拔處無令薤本傷。
邑有澹臺輩流否，不妨迎致向琴堂。
送婺教林伯良兼柬直卿山長
作者：劉克莊
朝代：宋

鄭虔別去已離羣，遲暮何堪又別君。
弟子皆知師□季，上官應不吏朱雲。
才多未給尚方札，飯少聊羹泮水芹。
定與朋招及門者，共尋墜緒訪遺文。
送子敬赴潮倅七言二首·其一
作者：劉克莊
朝代：宋

四十年前忝此除，偶因詩禍免題輿。
故交反眼炎凉異，歲月驚心露電如。
銜內條冰疑有欠，鏡中鬚雪摘無餘。
南州剩有隨陽雁，若比江湖易寄書。
送子敬赴潮倅七言二首·其二
作者：劉克莊
朝代：宋

歷監三郡無殊渥，飽閲千帆奈逆風。
晉尚高談重方外，漢稱半刺曰治中。
不惟守聽廉丞語，所至民歌別駕功。
他日潮人感遺愛，祠槎溪老又祠公。
送孫夢宮
作者：劉克莊
朝代：宋

大帝開江左，無錐與遠孫。
自言埋戰地，也勝活侯門。
短褐邊風緊，孤舟海浪翻。
知他三尺劍，携去報誰恩。
送孫季蕃
作者：劉克莊
朝代：宋

家在吳中處處移，的於何地結茅茨。
囊空不肯投牋乞，程遠多應稅馬騎。
短劍易錢平近債，長瓶傾酒話餘悲。
衡山老祝凄凉甚，明日無人共講詩。
送孫明府
作者：劉克莊
朝代：宋

三年於赤子，摩拊極殷勤。
令尹留方寸，吾民受一分。
宛如小滕國，突過大馮君。
四境風謠美，諸公必采聞。
送宇文倅二首·其一
作者：劉克莊
朝代：宋

昔以縣爲灘，于今倅亦難。
縱令急符下，且放大絃寬。
航海船粳白，游山譜荔丹。
應憐銅墨吏，舒慘在毫端。
送宇文倅二首·其二
作者：劉克莊
朝代：宋

祖佐文忠幙，初新肅愍祠。
昔曾瞻古柏，今始識孫枝。
西鄙方頭重，南轅若背馳。
漢朝如諭蜀，草檄舍君誰。
送客
作者：劉克莊
朝代：宋

夸毗子有誰存者，恩澤侯何足道哉。
一葉絕江載愁去，萬花環席突圍來。
送客
作者：劉克莊
朝代：宋

騎馿送客一壺隨，汗透中單熱似炊。
客又不來天落雨，路邊茅舍坐移時。
送實之倅廬陵二首·其一
作者：劉克莊
朝代：宋

芻言當日偶然同，白首家山各固窮。
海內僅存一畏友，人間遂有兩愚公。
似聞黄閣登迂叟，且向青原訪醉翁。
此士未應無著處，栖栖十載六治中。
送實之倅廬陵二首·其二
作者：劉克莊
朝代：宋

君去江邊春色濃，郡花照席萬枝紅。
守分風月元非贅，吏白文書但托聾。
黄本何堪處秦觀，白麻近已拜申公。
早歸了却蘭臺史，莫久吟詩快閣中。
送封州方法曹
作者：劉克莊
朝代：宋

地遠無迎吏，州城若箇邊。
寧甘茅屋粥，勿飲石門泉。
旋橐挑詩卷，家書託客船。
安知二千石，不薦議曹賢。
送尉姪
作者：劉克莊
朝代：宋

忽有先驅至，相迎看武夷。
尉尤去民近，汝勿嘆官卑。
不必求三步，惟當戒四知。
要令人刮眼，云是挺之兒。
送居厚弟二首·其一
作者：劉克莊
朝代：宋

少日魚同隊，中年雁失群。
寧師楚勝舍，不羨洛機雲。
春夢謝池草，冰銜漢閤人。
向來麾節處，盡說小馮君。
送居厚弟二首·其二
作者：劉克莊
朝代：宋

昨日傳修覲，明朝說祝釐。
予歸寧悻悻，子去亦遲遲。
已草引年疏，重吟聽雨詩。
如何無一字，端的報來期。